Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα κτηνιατρικά φάρμακα /* COM/2014/0558 final - 2014/0257 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Αιτιολόγηση και στόχοι Οι εργασίες για τον καθορισμό ενός ευρωπαϊκού νομικού πλαισίου για τα κτηνιατρικά φάρμακα ξεκίνησαν το 1965 με την έκδοση της οδηγίας 65/65/ΕΟΚ[1], η οποία καθιστούσε υποχρεωτική την έκδοση αδειών κυκλοφορίας πριν από τη διάθεση των προϊόντων αυτών στην αγορά. Έκτοτε εκδόθηκαν αρκετές άλλες οδηγίες και κανονισμοί με σκοπό την επέκταση και βελτίωση των κανόνων, και σταδιακά διαμορφώθηκε ένα εναρμονισμένο πλαίσιο. Το 2001 όλοι οι κανόνες σχετικά με την παραγωγή, την εμπορία, τη διανομή και τη χρήση ενσωματώθηκαν σε έναν κώδικα για τα κτηνιατρικά φάρμακα (οδηγία 2001/82/ΕΚ)[2]· την ενσωμάτωση αυτή ακολούθησε ο κανονισμός (ΕΚ) αριθ. 726/2004[3]. Οι δύο αυτές πράξεις ρυθμίζουν τη χορήγηση άδειας, την παραγωγή, την εμπορία, τη διανομή, τη φαρμακοεπαγρύπνηση και τη χρήση των κτηνιατρικών φαρμάκων καθ' όλη τη διάρκεια της ζωής τους. Το παράρτημα της οδηγίας 2001/82/ΕΚ καθορίζει τα δεδομένα που πρέπει να υποβάλλονται στις αιτήσεις για χορήγηση άδειας κυκλοφορίας. Μεταξύ άλλων, ο κανονισμός (ΕΚ) αριθ. 726/2004 καθορίζει τις ενωσιακές διαδικασίες που ισχύουν για τα φάρμακα που προορίζονται για ανθρώπινη και για κτηνιατρική χρήση και ιδρύει τον Ευρωπαϊκό Οργανισμό Φαρμάκων («ο Οργανισμός»). Στο πλαίσιο της διαδικασίας συναπόφασης για την πρόταση κανονισμού όσον αφορά τα όρια καταλοίπων των φαρμακολογικά δραστικών ουσιών στα τρόφιμα, η Επιτροπή υπέβαλε δήλωση[4] με την οποία αναγνωριζόταν η σημασία των προβλημάτων ως προς τη διαθεσιμότητα κτηνιατρικών φαρμάκων, τη χρήση κτηνιατρικών φαρμάκων σε ζωικά είδη στα οποία δεν επιτρέπεται σήμερα η χρήση αυτών και την άρση των δυσανάλογων κανονιστικών εμποδίων που δυσχεραίνουν την καινοτομία. Η παρούσα πρόταση αποτελεί τη συνέχεια που δίνει η Επιτροπή στη δήλωσή της. Τα ενδιαφερόμενα μέρη και τα κράτη μέλη έχουν εκφράσει την ανησυχία ότι η ισχύουσα νομοθεσία δεν καθιερώνει μια ολοκληρωμένη ενιαία αγορά για τα κτηνιατρικά φάρμακα και δεν ανταποκρίνεται στις ανάγκες της Ένωσης όσον αφορά τη ρύθμιση των φαρμάκων. Συγκεκριμένα, ο ιδιωτικός και ο δημόσιος τομέας έχουν επισημάνει τους ακόλουθους τομείς που χρήζουν βελτίωσης: · κανονιστικό φόρτο· · έλλειψη διαθεσιμότητας κτηνιατρικών φαρμάκων, ιδίως για μικρές αγορές όπως αυτή για τις μέλισσες· και · λειτουργία της εσωτερικής αγοράς. Από αυτή την άποψη, υπενθυμίζεται ότι οι ανάγκες του κτηνιατρικού τομέα διαφέρουν σημαντικά από εκείνες του ανθρώπινου τομέα σε ό,τι αφορά τα φάρμακα. Ειδικότερα, οι παράγοντες που ωθούν τις επενδύσεις στις αγορές φαρμάκων που προορίζονται για ανθρώπινη χρήση και κτηνιατρικών φαρμάκων είναι διαφορετικές. Για παράδειγμα, στον κτηνιατρικό τομέα υπάρχουν πολλά διαφορετικά είδη, γεγονός που προκαλεί τόσο κατακερματισμό της αγοράς όσο και την ανάγκη για σημαντικές επενδύσεις προκειμένου να επεκταθεί η έγκριση των φαρμάκων που υπάρχουν για ένα είδος ζώων σε ένα άλλο. Επιπλέον, οι μηχανισμοί καθορισμού των τιμών στον κτηνιατρικό τομέα ακολουθούν εντελώς διαφορετική λογική. Κατά συνέπεια, οι τιμές για τα κτηνιατρικά φάρμακα είναι συνήθως σημαντικά χαμηλότερες απ' ό,τι για τα φάρμακα που προορίζονται για ανθρώπινη χρήση. Το μέγεθος της βιομηχανίας κτηνιατρικών φαρμάκων δεν αποτελεί παρά μικρό μόνο ποσοστό του μεγέθους της βιομηχανίας φαρμάκων που προορίζονται για ανθρώπινη χρήση. Ως εκ τούτου, κρίνεται σκόπιμη η ανάπτυξη ενός κανονιστικού πλαισίου που να λαμβάνει υπόψη τα χαρακτηριστικά και τις ιδιαιτερότητες του κτηνιατρικού τομέα, το οποίο δεν μπορεί να θεωρηθεί πρότυπο για την αγορά φαρμάκων που προορίζονται για ανθρώπινη χρήση. Η αναθεώρηση της οδηγίας 2001/82/ΕΚ και της λοιπής νομοθεσίας για τα κτηνιατρικά φάρμακα είναι σύμφωνη με τις αρχές που ορίζονται στα προγράμματα εργασίας της Επιτροπής για τα έτη 2013 και 2014. Στόχος της πρότασης, παράλληλα με την προστασία της δημόσιας υγείας, της υγείας των ζώων, της ασφάλειας των τροφίμων και του περιβάλλοντος, είναι η θέσπιση ενός επικαιροποιημένου, αναλογικού νομοθετικού πλαισίου προσαρμοσμένου στις ιδιαιτερότητες του κτηνιατρικού τομέα, το οποίο αποσκοπεί ιδίως στα εξής: · αύξηση της διαθεσιμότητας των κτηνιατρικών φαρμάκων· · περιορισμό του διοικητικού φόρτου· · τόνωση της ανταγωνιστικότητας και της καινοτομίας· · βελτίωση της λειτουργίας της εσωτερικής αγοράς· και · αντιμετώπιση του κινδύνου για τη δημόσια υγεία που συνιστά η μικροβιακή αντοχή (AMR). Οι στόχοι αυτοί δεν είναι μόνο συμπληρωματικοί, αλλά και αλληλένδετοι, καθώς η καινοτομία θα οδηγήσει σε νέα και καλύτερα φάρμακα για τη θεραπεία και την πρόληψη των νόσων των ζώων, αποφεύγοντας παράλληλα την πρόκληση ζημιών στο περιβάλλον. Η εξάπλωση της AMR αποτελεί σημαντική απειλή για τη δημόσια υγεία και την υγεία των ζώων. Τον Νοέμβριο του 2011 η Επιτροπή έθεσε σε εφαρμογή ένα πενταετές σχέδιο δράσης[5], το οποίο αποσκοπεί στην κινητοποίηση όλων των ενδιαφερόμενων μερών σε μια κοινή προσπάθεια για την καταπολέμηση της AMR· η δράση 2, ιδίως, στοχεύει στην ενίσχυση του κανονιστικού πλαισίου για τα κτηνιατρικά φάρμακα. Η παρούσα πρόταση υλοποιεί την εν λόγω δράση. Η ανακοίνωση της Επιτροπής για την υγεία των μελισσών[6] τονίζει τη σημασία που έχει η προορατική προστασία της υγείας των μελισσών, λαμβάνοντας υπόψη τις ιδιαιτερότητες της μελισσοκομίας, και αναγνωρίζει την περιορισμένη διαθεσιμότητα των φαρμάκων για τη θεραπεία των νόσων που πλήττουν τις μέλισσες. Όσον αφορά τα μέτρα για την αύξηση της διαθεσιμότητας, η ανακοίνωση κάνει αναφορά στην αναθεώρηση της νομοθεσίας για τα κτηνιατρικά φάρμακα. Νομική βάση Οι νομικές βάσεις για τη λήψη νομοθετικών μέτρων για την υγεία των ζώων, τα οποία είναι ουσιαστικής σημασίας για τη δημόσια υγεία και την υγεία των ζώων, την προστασία του περιβάλλοντος, το εμπόριο και την πολιτική για την ενιαία αγορά, είναι οι ακόλουθες: – άρθρο 114 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο προβλέπει την εγκαθίδρυση και τη λειτουργία της εσωτερικής αγοράς και την προσέγγιση των σχετικών νομικών, κανονιστικών και διοικητικών διατάξεων· και – άρθρο 168 παράγραφος 4 σημείο β) ΣΛΕΕ, το οποίο προβλέπει τη θέσπιση μέτρων στον κτηνιατρικό τομέα με άμεσο στόχο την προστασία της δημόσιας υγείας. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Στις 13 Απριλίου 2010 δημοσιεύτηκε στον δικτυακό τόπο της Επιτροπής μια δημόσια διαβούλευση με τίτλο «Καλύτερη ρύθμιση των κτηνιατρικών φαρμάκων: πώς θα εφαρμοστεί ένα απλούστερο νομοθετικό πλαίσιο το οποίο θα προστατεύει τη δημόσια υγεία και την υγεία των ζώων, αυξάνοντας παράλληλα την ανταγωνιστικότητα των εταιρειών», σχετικά με τα σημαντικότερα ζητήματα που άπτονται της προβλεπόμενης νομοθετικής πρότασης· η διαβούλευση αυτή ήταν διαθέσιμη μέσω του εργαλείου διαλογικής χάραξης πολιτικής (IPM) έως τις 15 Ιουλίου 2010.[7] Η διαβούλευση και μια μελέτη με τίτλο Εκτίμηση των επιπτώσεων από την αναθεώρηση της νομοθεσίας για τα κτηνιατρικά φάρμακα αποτέλεσαν τη βάση της εκτίμησης επιπτώσεων που διενεργήθηκε για την Επιτροπή κατά το διάστημα μεταξύ Νοεμβρίου 2009 και Ιουνίου 2011[8]. Η Επιτροπή Εκτίμησης Επιπτώσεων (ΕΕΕ) εξέδωσε την οριστική της γνώμη τον Σεπτέμβριο του 2013. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Κεφάλαιο I: Αντικείμενο, πεδίο εφαρμογής και ορισμοί Το τμήμα αυτό περιέχει διατάξεις σχετικά με το πεδίο εφαρμογής του κανονισμού. Θεσπίζει επίσης σαφείς ορισμούς που αντικατοπτρίζουν τις προτεινόμενες αλλαγές. Κεφάλαιο II: Άδειες κυκλοφορίας — γενικές διατάξεις και κανόνες σχετικά με τις αιτήσεις Στην Ένωση εγκρίνονται μόνο κτηνιατρικά φάρμακα τα οποία πληρούν τα πρότυπα ασφάλειας, ποιότητας και αποτελεσματικότητας. Η πρόταση θεσπίζει κανόνες για τη χορήγηση άδειας κυκλοφορίας, στην οποία θα διευκρινίζεται ότι το εν λόγω προϊόν μπορεί να διατίθεται στην αγορά μόνο για τις εγκεκριμένες ενδείξεις. Οι ενδείξεις παρατίθενται στην περίληψη των χαρακτηριστικών του προϊόντος (ΠΧΠ) η οποία περιλαμβάνεται στους όρους της άδειας κυκλοφορίας. Οι όροι αυτοί περιέχουν επίσης περιγραφή των ιδιοτήτων του προϊόντος και τις προϋποθέσεις που συνδέονται με τη χρήση του. Προτού χορηγηθεί άδεια κυκλοφορίας για ένα κτηνιατρικό φάρμακο που προορίζεται για ζώα παραγωγής τροφίμων, η Επιτροπή πρέπει να καθορίζει ένα ανώτατο όριο καταλοίπων για τη φαρμακολογικά δραστική ουσία που περιέχει. Ο αιτών πρέπει να παρέχει ορισμένες πληροφορίες σχετικά με τη συσκευασία και την επισήμανση του φαρμάκου. Με την πρόταση απλοποιούνται σημαντικά οι κανόνες, μέσω της μείωσης των υποχρεωτικών πληροφοριών και της θέσπισης εναρμονισμένων εικονογραμμάτων και συντομογραφιών. Κατ' αυτόν τον τρόπο θα μειωθούν οι δαπάνες μετάφρασης και συσκευασίας και θα ενθαρρυνθούν οι πολύγλωσσες συσκευασίες και ετικέτες. Τα κράτη μέλη θα έχουν κάποιο βαθμό ευελιξίας ως προς τις γλώσσες που θα χρησιμοποιούνται. Κατά κανόνα, οι υποψήφιοι πρέπει να αποδεικνύουν την ποιότητα, την ασφάλεια και την αποτελεσματικότητα του κτηνιατρικού φαρμάκου. Σε εξαιρετικές ωστόσο περιπτώσεις (π.χ. σε περιπτώσεις έκτακτης ανάγκης) και όταν πρόκειται για μικρές αγορές, μπορεί να χορηγείται προσωρινή άδεια χωρίς πλήρη δεδομένα, ώστε να καλύπτονται θεραπευτικά κενά στην αγορά. Αυτό το τμήμα της πρότασης περιλαμβάνει επίσης διατάξεις σχετικά με τις αιτήσεις για γενόσημα φάρμακα. Εάν ένα προϊόν πληροί τις προϋποθέσεις για τα γενόσημα κτηνιατρικά φάρμακα, ο αιτών δεν υποχρεούται να αποδείξει την ασφάλεια και την αποτελεσματικότητα και η αίτηση θα βασίζεται στα δεδομένα που παρέχονται για το προϊόν αναφοράς. Η πρόταση περιέχει έναν ορισμό των γενόσημων κτηνιατρικών φαρμάκων. Το τμήμα αυτό ρυθμίζει επίσης την «περίοδο προστασίας» που ισχύει για τον τεχνικό φάκελο ο οποίος υποβάλλεται για τη χορήγηση ή την τροποποίηση μιας άδειας κυκλοφορίας. Ασχολείται με τα χαρακτηριστικά και τις ιδιαιτερότητες του κτηνιατρικού τομέα. Η πείρα έχει δείξει ότι οι ανάγκες του κτηνιατρικού τομέα διαφέρουν σημαντικά από εκείνες του ανθρώπινου τομέα. Επιπλέον, οι παράγοντες που ωθούν τις επενδύσεις διαφέρουν ανάμεσα στην αγορά φαρμάκων που προορίζονται για ανθρώπινη χρήση και την αγορά κτηνιατρικών φαρμάκων· για παράδειγμα, όσον αφορά την υγεία των ζώων, υπάρχουν περισσότερα από ένα είδη, γεγονός που προκαλεί κατακερματισμό της αγοράς και δημιουργεί την ανάγκη για σημαντικές επενδύσεις ώστε να προστεθούν και άλλα είδη ζώων. Ως εκ τούτου, οι διατάξεις της παρούσας πρότασης για την ενθάρρυνση της καινοτομίας δεν μπορούν να θεωρηθούν πρότυπο για την αγορά φαρμάκων που προορίζονται για ανθρώπινη χρήση. Οι ρυθμίσεις σχετικά με την προστασία εμποδίζουν τους αιτούντες για ένα γενόσημο προϊόν να αναφέρονται στον φάκελο που υποβλήθηκε για το προϊόν αναφοράς. Τα δεδομένα που παρέχονται για την επέκταση του γενόσημου προϊόντος σε άλλο είδος ζώων πρέπει επίσης να προστατεύονται σύμφωνα με την ίδια αρχή. Η επέκταση των περιόδων προστασίας που προβλέπονται στην οδηγία 2001/82/ΕΚ θα δημιουργήσει κίνητρα και θα ενθαρρύνει την καινοτομία στον τομέα της υγείας των ζώων. Η ισχύουσα δεκαετής περίοδος θα διατηρηθεί για την αρχική άδεια κυκλοφορίας. Για να ενθαρρυνθεί ο κλάδος ώστε να επεκτείνει ήδη εγκεκριμένα προϊόντα και σε άλλα είδη, θα προστεθεί 1 επιπλέον έτος για κάθε επέκταση των κτηνιατρικών φαρμάκων σε άλλο είδος (έως και 18 έτη κατ’ ανώτατο όριο). Για να ενθαρρυνθεί ο κλάδος της υγείας των ζώων ώστε να αναπτύξει προϊόντα για ελάσσονα είδη, θα ισχύει αυξημένο επίπεδο προστασίας: 14 έτη για την αρχική άδεια κυκλοφορίας για ένα ελάσσον είδος, και 4 επιπλέον έτη για την επέκταση σε ένα ελάσσον είδος. Για να διασφαλιστεί η προστασία των δεδομένων, τυχόν αίτηση για επέκταση πρέπει να υποβάλλεται τουλάχιστον 3 έτη πριν από τη λήξη της περιόδου προστασίας των δεδομένων. Με αυτόν τον τρόπο διασφαλίζεται ότι οι επιχειρήσεις μπορούν να διαθέσουν στην αγορά ένα γενόσημο προϊόν αμέσως μετά τη λήξη της περιόδου προστασίας για το προϊόν αναφοράς. Για τις εξελίξεις που αφορούν φάρμακα για μέλισσες θα υπάρχει αυξημένο επίπεδο προστασίας των δεδομένων λόγω του μικρού μεγέθους της αγοράς φαρμάκων για μέλισσες και της έλλειψης αποτελεσματικών φαρμάκων για τη θεραπεία νόσων των μελισσών. Το επίπεδο προστασίας που ισχύει για τα περιβαλλοντικά δεδομένα θα είναι το ίδιο με εκείνο που ισχύει για τα δεδομένα σχετικά με την ασφάλεια και την αποτελεσματικότητα. Τα αποτελέσματα των κλινικών δοκιμών περιλαμβάνουν πολλά από τα δεδομένα που απαιτούνται για την τεκμηρίωση της ποιότητας, της ασφάλειας και της αποτελεσματικότητας ενός προϊόντος. Προβλέπεται ενωσιακή διαδικασία για την έγκριση των κλινικών δοκιμών (η διαδικασία αυτή δεν είναι εναρμονισμένη προς το παρόν). Είναι σημαντικό να διασφαλιστεί η αποτελεσματικότητα ορισμένων αντιμικροβιακών ουσιών που είναι απαραίτητες για τη θεραπεία λοιμώξεων στον άνθρωπο. Ως εκ τούτου, προτείνεται να εξουσιοδοτηθεί η Επιτροπή ώστε να θεσπίσει κανόνες που αποκλείουν ή περιορίζουν τη χρήση ορισμένων αντιμικροβιακών ουσιών στον κτηνιατρικό τομέα. Κεφάλαιο III: Διαδικασίες για τη χορήγηση αδειών κυκλοφορίας Προβλέπονται διάφορες διαδικασίες χορήγησης άδειας κυκλοφορίας: · μια κεντρική διαδικασία, όπου η άδεια χορηγείται από την Επιτροπή· · διαδικασίες όπου οι άδειες χορηγούνται από τα κράτη μέλη: · μια εθνική διαδικασία· · μια διαδικασία αμοιβαίας αναγνώρισης· και · μια αποκεντρωμένη διαδικασία. Ανεξαρτήτως του αν η άδεια χορηγείται σε ενωσιακό ή εθνικό επίπεδο, οι απαιτήσεις για την ασφάλεια, την αποτελεσματικότητα και την ποιότητα του προϊόντος παραμένουν οι ίδιες. Σε όλες τις διαδικασίες χορήγησης άδειας, σημαντικό μέρος της αξιολόγησης μιας αίτησης είναι η ανάλυση οφέλους-κινδύνου ενός προϊόντος. Η κεντρική διαδικασία είναι υποχρεωτική για όλα τα κτηνιατρικά φάρμακα που παράγονται με μεθόδους βιοτεχνολογίας και προαιρετική για όλους τους άλλους τύπους κτηνιατρικών φαρμάκων. Για προϊόντα που παρουσιάζουν ενδιαφέρον στην πλειονότητα των κρατών μελών, η πρόσβαση στην κεντρική διαδικασία μπορεί να οδηγήσει σε εξοικονόμηση δαπανών για τον κάτοχο της άδειας κυκλοφορίας. Η διαδικασία αμοιβαίας αναγνώρισης εφαρμόζεται για τα κτηνιατρικά φάρμακα που έχουν ήδη εγκριθεί σε ένα κράτος μέλος και για τα οποία ζητείται άδεια για δύο ή περισσότερα κράτη μέλη. Η διαδικασία αυτή βασίζεται στην αρχή ότι ένα προϊόν που έχει λάβει άδεια σε ένα κράτος μέλος θα πρέπει να αναγνωρίζεται από ένα άλλο. Η αποκεντρωμένη διαδικασία εφαρμόζεται σε περιπτώσεις όπου ένα φάρμακο δεν έχει λάβει άδεια κυκλοφορίας σε κανένα κράτος μέλος. Δίνει τη δυνατότητα στους αιτούντες να απευθύνουν το προϊόν τους σε μια περιορισμένη ομάδα κρατών μελών. Μετά τη χορήγηση άδειας κυκλοφορίας για την ομάδα των κρατών μελών που περιλαμβάνονται στην αρχική αίτηση, οι κάτοχοι της άδειας κυκλοφορίας μπορούν να λάβουν άδεια για επιπλέον κράτη μέλη χωρίς εκ νέου επιστημονική αξιολόγηση. Αυτό σημαίνει ότι μπορεί να αποφεύγεται η άσκοπη επανάληψη εργασιών από τις αρμόδιες αρχές, κάτι που θα διευκολύνει την έκδοση εθνικών αδειών κυκλοφορίας σε άλλα κράτη μέλη και, ως εκ τούτου, θα αυξήσει τη διαθεσιμότητα των κτηνιατρικών φαρμάκων στην Ένωση. Για την αποκεντρωμένη διαδικασία και τη διαδικασία αμοιβαίας αναγνώρισης, σε περίπτωση που ένα κράτος μέλος δεν μπορεί να συμφωνήσει με την επιστημονική αξιολόγηση εφαρμόζεται μηχανισμός διαιτησίας. Εάν ο αιτών δεν μπορεί να συμφωνήσει με το αποτέλεσμα της αξιολόγησης ενός κράτους μέλους, μπορεί να ζητήσει επανεξέταση από τον Οργανισμό. Σε αυτές τις περιπτώσεις, ο Οργανισμός θα εκδίδει επιστημονική γνώμη στην ομάδα συντονισμού των κρατών μελών, η οποία θα αποφασίζει κατόπιν συναίνεσης ή με πλειοψηφία των ψηφισάντων. Σήμερα, οι άδειες κυκλοφορίας πρέπει να ανανεώνονται κάθε πέντε έτη. Η πρόταση προβλέπει απεριόριστη διάρκεια ισχύος, κάτι που θα μειώσει τον κανονιστικό φόρτο. Κεφάλαιο IV: Μέτρα μετά τη θέση σε κυκλοφορία Σε αυτό το τμήμα θεσπίζεται μια ενιαία βάση δεδομένων για όλα τα κτηνιατρικά φάρμακα που έχουν λάβει άδεια κυκλοφορίας στην Ένωση. Οι αρμόδιες αρχές θα είναι υποχρεωμένες να μεταφορτώνουν δεδομένα σχετικά με τις εθνικές άδειες κυκλοφορίας. Η ύπαρξη μιας εύκολα προσβάσιμης, ενημερωμένης βάσης δεδομένων για όλα τα εγκεκριμένα φάρμακα σημαίνει, μεταξύ άλλων, ότι θα βελτιωθεί η εφαρμογή των διατάξεων σχετικά με τη χρήση των κτηνιατρικών φαρμάκων εκτός των όρων της άδειας κυκλοφορίας, καθώς οι κτηνίατροι θα μπορούν να εντοπίζουν τα προϊόντα που χρειάζονται από άλλα κράτη μέλη. Τα μέτρα που θα λαμβάνονται μετά τη θέση σε κυκλοφορία περιλαμβάνουν την τροποποίηση των αδειών κυκλοφορίας και την παρακολούθηση των προϊόντων μετά τη διάθεσή τους στην αγορά (φαρμακοεπαγρύπνηση). Οι όροι της άδειας ενδέχεται να χρειαστεί να τροποποιηθούν όταν, για παράδειγμα, προτείνεται αλλαγή στην ΠΧΠ. Οι διατάξεις του κανονισμού (ΕΚ) αριθ. 1234/2008 δεν θα πρέπει πλέον να εφαρμόζονται για τις τροποποιήσεις των κτηνιατρικών φαρμάκων. Ο κανονισμός θεσπίζει ένα σύστημα για την τροποποίηση των όρων των αδειών κυκλοφορίας, το οποίο λαμβάνει υπόψη το επίπεδο του σχετικού κινδύνου. Οι μόνες μεταβολές για τις οποίες θα συνεχίσει να απαιτείται προηγούμενη άδεια από τις αρμόδιες αρχές ή από την Επιτροπή πριν από την εφαρμογή τους θα είναι όσες επηρεάζουν σημαντικά την ασφάλεια ή την αποτελεσματικότητα των προϊόντων. Τα κτηνιατρικά φάρμακα τείνουν να έχουν μη επιδιωκόμενες επιπτώσεις όταν διατίθενται προς χρήση. Η φαρμακοεπαγρύπνηση προϋποθέτει τον εντοπισμό των ανεπιθύμητων συμβάντων και τον καθορισμό των μέτρων που ενδεχομένως απαιτούνται. Στόχος είναι να εξασφαλιστεί η συνεχής ασφάλεια των προϊόντων μετά την έγκρισή τους. Η παρούσα πρόταση θεσπίζει μια προσέγγιση βάσει επικινδυνότητας όσον αφορά τη φαρμακοεπαγρύπνηση, χαλαρώνοντας έτσι ορισμένες απαιτήσεις που δεν συμβάλλουν αποτελεσματικά στη δημόσια υγεία, την υγεία των ζώων ή την προστασία του περιβάλλοντος (π.χ. υποβολή περιοδικών επικαιροποιημένων εκθέσεων για την ασφάλεια). Ο Οργανισμός θα διαχειρίζεται μια βάση δεδομένων ανεπιθύμητων συμβάντων που συνδέονται με φάρμακα τα οποία έχουν λάβει άδεια κυκλοφορίας στην Ένωση. Θα συνεργάζεται με τις αρμόδιες αρχές για την παρακολούθηση και την αξιολόγηση των συγκεντρωτικών δεδομένων σχετικά με ανεπιθύμητα συμβάντα που συνδέονται με παρόμοιες ομάδες κτηνιατρικών φαρμάκων (διαδικασία διαχείρισης σημάτων). Πολλές ΠΧΠ για φάρμακα που έχουν εγκριθεί σε εθνικό επίπεδο μπορεί να παρουσιάζουν ορισμένες διαφορές μεταξύ των κρατών μελών. Ως εκ τούτου, η δοσολογία, οι χρήσεις και οι προειδοποιήσεις ενδέχεται επίσης να διαφέρουν. Αυτή η έλλειψη εναρμόνισης θα μπορούσε να οδηγήσει σε αποκλίσεις ανάμεσα στις ΠΧΠ του πρωτότυπου και του γενόσημου προϊόντος στην ίδια εθνική αγορά. Το τμήμα αυτό αποσκοπεί επίσης στην εναρμόνιση των ΠΧΠ για τα προϊόντα στην αγορά της Ένωσης τα οποία έχουν εγκριθεί σε εθνικό επίπεδο μέσω μιας διττής διαδικασίας: · τα προϊόντα που θεωρούνται χαμηλού κινδύνου θα υπόκεινται σε διοικητική διαδικασία· · τα προϊόντα τα οποία, από τη φύση τους, είναι πιο πιθανό να παρουσιάζουν κίνδυνο για την υγεία των ζώων, τη δημόσια υγεία ή το περιβάλλον θα υποβάλλονται εκ νέου σε επιστημονική αξιολόγηση. Η εναρμόνιση αυτή αναμένεται να αυξήσει τη διαθεσιμότητα των προϊόντων στην Ένωση. Τα κράτη μέλη ή η Επιτροπή μπορούν να ζητήσουν επαναξιολόγηση των κτηνιατρικών φαρμάκων που διατίθενται στην αγορά, με το αιτιολογικό ότι ενδέχεται να αποτελέσουν κίνδυνο για την υγεία των ζώων, τη δημόσια υγεία ή το περιβάλλον. Όταν κινείται αυτή η «ενωσιακή διαδικασία προσφυγής», ο Οργανισμός εκδίδει γνώμη σχετικά με την υπόθεση και η Επιτροπή εκδίδει απόφαση η οποία ισχύει σε όλη την Ένωση. Επιπλέον, θα δημιουργηθεί ένα σύστημα για την καταγραφή και την υποβολή εκθέσεων σχετικά με τη χρήση αντιμικροβιακών ουσιών. Αυτό είναι ένα από τα μέτρα που περιλαμβάνονται στο σχέδιο δράσης της Επιτροπής για την AMR. Κεφάλαιο V: Ομοιοπαθητικά κτηνιατρικά φάρμακα Το τμήμα αυτό ορίζει απαιτήσεις και μια απλοποιημένη διαδικασία καταχώρισης για τα ομοιοπαθητικά κτηνιατρικά φάρμακα. Κεφάλαιο VI: Παραγωγή, εισαγωγή και εξαγωγή Το τμήμα αυτό καλύπτει τη διαδικασία και τις απαιτήσεις για τη χορήγηση άδειας για την παραγωγή, εισαγωγή ή εξαγωγή κτηνιατρικών φαρμάκων. Καθορίζει τις υποχρεώσεις του κατόχου της άδειας παραγωγής. Οι κανόνες αυτοί θα εξασφαλίζουν την ποιότητα των φαρμάκων που διατίθενται στην αγορά της Ένωσης. Κεφάλαιο VII: Διάθεση και χρήση Το τμήμα αυτό καλύπτει τη διάθεση και χρήση κτηνιατρικών φαρμάκων μετά τη χορήγηση της άδειας κυκλοφορίας. Επιβάλλει νέους περιορισμούς σχετικά με τη διάθεση αντιμικροβιακών κτηνιατρικών φαρμάκων και καθορίζει κανόνες για τις συνταγογραφήσεις και τις διαδικτυακές πωλήσεις κτηνιατρικών φαρμάκων. Για να βελτιωθεί η πρόσβαση σε κτηνιατρικά φάρμακα στην Ένωση, οι έμποροι λιανικής πώλησης θα πρέπει να έχουν το δικαίωμα να πωλούν προϊόντα μέσω διαδικτύου εάν έχουν λάβει άδεια να τα διαθέτουν στο κράτος μέλος στο οποίο είναι εγκατεστημένος ο αγοραστής. Οι διαδικτυακές πωλήσεις κτηνιατρικών φαρμάκων σε ολόκληρη την Ένωση πρέπει να είναι εναρμονισμένες και οριοθετημένες, καθώς τα ψευδεπίγραφα ή χαμηλής ποιότητας κτηνιατρικά φάρμακα συνιστούν απειλή για τη δημόσια υγεία και την υγεία των ζώων. Τα κράτη μέλη μπορούν να επιβάλλουν όρους, για λόγους δημόσιας υγείας, όσον αφορά τη διάθεση κτηνιατρικών φαρμάκων στο κοινό μέσω διαδικτύου. Οι διατάξεις σχετικά με τη χρήση κτηνιατρικών φαρμάκων για είδη ή ενδείξεις εκτός των όρων της άδειας κυκλοφορίας έχουν βελτιωθεί ως εξής: · το σύστημα κατάταξης καταργείται και παρέχεται μεγαλύτερη ευελιξία, η οποία θα επιτρέψει στους κτηνιάτρους να επιλέγουν την καλύτερη δυνατή θεραπεία για τα ζώα που βρίσκονται υπό τη φροντίδα τους· · οι χρόνοι αναμονής καθορίζονται σύμφωνα με ένα σύστημα συντελεστή πολλαπλασιασμού το οποίο λαμβάνει υπόψη τις διαθέσιμες σχετικές πληροφορίες· · περιλαμβάνονται ειδικές διατάξεις για τη χρήση προϊόντων σε υδάτινο περιβάλλον με σκοπό την καλύτερη προστασία του περιβάλλοντος· και · η Επιτροπή εξουσιοδοτείται να απαγορεύει ή να περιορίζει τη χρήση ορισμένων αντιμικροβιακών ουσιών. Κεφάλαιο VIII: Έλεγχοι Η συμμόρφωση με τους κανόνες της Ένωσης και η επιβολή αυτών των κανόνων σε εθνικό επίπεδο θα πρέπει να διασφαλίζεται μέσω επιθεωρήσεων από τις αρμόδιες αρχές των κρατών μελών. Ο Οργανισμός θα πρέπει να συντονίζει τους ελέγχους των κτηνιατρικών φαρμάκων που έχουν λάβει άδεια κυκλοφορίας μέσω της κεντρικής διαδικασίας. Η βασική αλλαγή είναι ότι η Επιτροπή θα είναι σε θέση να ελέγχει τα συστήματα επιθεώρησης των κρατών μελών ώστε να διασφαλίζεται η συνεπής επιβολή της νομοθεσίας. Με αυτόν τον τρόπο οι ρυθμίσεις για τα κτηνιατρικά φάρμακα ευθυγραμμίζονται με εκείνες που ισχύουν στον τομέα των τροφίμων. Κεφάλαιο IX: Περιορισμοί και κυρώσεις Το τμήμα αυτό ασχολείται με τα μέτρα σε επίπεδο κρατών μελών και Ένωσης τα οποία στοχεύουν την αντιμετώπιση των κινδύνων για τη δημόσια υγεία, την υγεία των ζώων ή το περιβάλλον. Προβλέπει τα εξής: · διαδικασία επιβολής προσωρινών περιορισμών ασφάλειας· και · αναστολή, ανάκληση και τροποποίηση των αδειών κυκλοφορίας· ή · απαγόρευση διάθεσης κτηνιατρικών φαρμάκων. Κεφάλαιο X: Δίκτυο κανονιστικών αρχών Το τμήμα αυτό ρυθμίζει το ενωσιακό δίκτυο κανονιστικών αρχών σχετικά με τα κτηνιατρικά φάρμακα. Η ευθύνη για τα κτηνιατρικά φάρμακα επιμερίζεται μεταξύ των κρατών μελών και της Επιτροπής. Η ύπαρξη ενός πλήρως αναπτυγμένου ευρωπαϊκού δικτύου μεταξύ των αρμόδιων αρχών των κρατών μελών, του Οργανισμού και της Επιτροπής θα διασφαλίσει: · τη διαθεσιμότητα των κτηνιατρικών φαρμάκων στην αγορά της Ένωσης· · τη δέουσα αξιολόγησή τους προτού λάβουν άδεια για χρήση· και · τη διαρκή παρακολούθηση της ασφάλειας και της αποτελεσματικότητάς τους. Το τμήμα αυτό της πρότασης καθορίζει τη λειτουργία και τα καθήκοντα της Επιτροπής Φαρμάκων για Κτηνιατρική Χρήση (CVMP) του Οργανισμού, καθώς και της συντονιστικής ομάδας για τη διαδικασία αμοιβαίας αναγνώρισης και την αποκεντρωμένη διαδικασία (φάρμακα για κτηνιατρική χρήση) (CMDv). Οι κύριες αλλαγές συνίστανται στην αποσαφήνιση των καθηκόντων της CMDv, η οποία θα έχει περισσότερες ευθύνες στο πλαίσιο των νέων ρυθμίσεων και θα λαμβάνει αποφάσεις με πλειοψηφία. Οι αλλαγές αυτές αναμένεται να βελτιώσουν τη λειτουργία του δικτύου. Τα καθήκοντα της CVMP τροποποιούνται έτσι ώστε να αντανακλούν τις προτεινόμενες αλλαγές στις διαδικασίες χορήγησης άδειας κυκλοφορίας και στα μέτρα που λαμβάνονται μετά την εν λόγω χορήγηση. Κεφάλαιο XI: Τελικές διατάξεις Η παρούσα πρόταση καταργεί και αντικαθιστά την οδηγία 2001/82/ΕΚ. Για να δοθεί στους φορείς που επηρεάζονται επαρκής χρόνος για να προσαρμοστούν στη νέα νομοθεσία, ο κανονισμός θα αρχίσει να ισχύει δύο έτη μετά τη δημοσίευσή του. Ο κανονισμός (ΕΚ) αριθ. 726/2004 πρέπει να τροποποιηθεί ώστε να ληφθεί υπόψη το γεγονός ότι η κεντρική άδεια κυκλοφορίας για κτηνιατρικά φάρμακα αποσυνδέεται από την άδεια για φάρμακα που προορίζονται για ανθρώπινη χρήση. Οι τροποποιήσεις προτείνονται σε χωριστή πράξη που συνοδεύει την παρούσα πρόταση. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Προβλέπεται ότι το κόστος με το οποίο θα επιβαρυνθεί ο Οργανισμός για την υλοποίηση και εφαρμογή των νέων κανόνων θα καλυφθεί εξ ολοκλήρου από τα τέλη που θα επιβληθούν στον κλάδο. Ως εκ τούτου, η πρόταση δεν αναμένεται να έχει δημοσιονομικές επιπτώσεις στον προϋπολογισμό της ΕΕ. Όπως ορίζεται στο νομοθετικό δημοσιονομικό δελτίο, οι πρόσθετες ανάγκες σε πόρους για τον Ευρωπαϊκό Οργανισμό Φαρμάκων είναι περίπου 8 υπάλληλοι, καθώς και δαπάνες για συνεδριάσεις, μετάφραση, συστήματα πληροφορικής κ.λπ. Το επίπεδο των τελών, καθώς και η δομή, οι όροι και οι εξαιρέσεις θα καθοριστούν σε μεταγενέστερο στάδιο από την Επιτροπή μέσω εκτελεστικών πράξεων. Αυτό ισχύει όχι μόνο για τα τέλη που αφορούν τα νέα καθήκοντα του Οργανισμού τα οποία καθορίζονται στην παρούσα πρόταση, αλλά και για όλα τα τέλη εν γένει. 5. ΠΡΟΑΙΡΕΤΙΚΑ ΣΤΟΙΧΕΙΑ 2014/0257 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα κτηνιατρικά φάρμακα (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 και το άρθρο 168 παράγραφος 4 στοιχείο β), Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[9], Έχοντας υπόψη τη γνώμη της Επιτροπής των Περιφερειών[10], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η οδηγία 2001/82/ΕΚ του Ευρωπαϊκού Κοινοβουλίου και του Συμβουλίου[11] και ο κανονισμός (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου[12] συνιστούν το κανονιστικό πλαίσιο της Ένωσης όσον αφορά τη διάθεση στην αγορά, την παραγωγή, την εισαγωγή, την εξαγωγή, τη διάθεση, τη φαρμακοεπαγρύπνηση, τον έλεγχο και τη χρήση των κτηνιατρικών φαρμάκων. (2) Με βάση την αποκτηθείσα πείρα και ύστερα από την αξιολόγηση από την Επιτροπή της λειτουργίας της αγοράς κτηνιατρικών φαρμάκων, το νομικό πλαίσιο για τα κτηνιατρικά φάρμακα θα πρέπει να προσαρμοστεί στην επιστημονική πρόοδο, τις σημερινές συνθήκες της αγοράς και την οικονομική πραγματικότητα. (3) Το νομικό πλαίσιο θα πρέπει να λαμβάνει υπόψη τις ανάγκες των επιχειρήσεων στον τομέα των κτηνιατρικών φαρμάκων και το εμπόριο κτηνιατρικών φαρμάκων εντός της Ένωσης. Θα πρέπει επίσης να ενσωματώνει τους κύριους στόχους πολιτικής που ορίζονται στην ανακοίνωση της Επιτροπής, της 3ης Μαρτίου 2010, με τίτλο «Ευρώπη 2020 — Στρατηγική για έξυπνη, διατηρήσιμη και χωρίς αποκλεισμούς ανάπτυξη»[13]. (4) Η πείρα έχει δείξει ότι οι ανάγκες του κτηνιατρικού τομέα διαφέρουν σημαντικά από εκείνες του ανθρώπινου τομέα σε ό,τι αφορά τα φάρμακα. Ειδικότερα, οι παράγοντες που ωθούν τις επενδύσεις στις αγορές φαρμάκων που προορίζονται για ανθρώπινη χρήση και κτηνιατρικών φαρμάκων είναι διαφορετικές. Για παράδειγμα, στον κτηνιατρικό τομέα υπάρχουν πολλά διαφορετικά είδη, γεγονός που προκαλεί τόσο κατακερματισμό της αγοράς όσο και την ανάγκη για σημαντικές επενδύσεις προκειμένου να επεκταθεί η έγκριση των φαρμάκων που υπάρχουν για ένα είδος ζώων σε ένα άλλο. Επιπλέον, οι μηχανισμοί καθορισμού των τιμών στον κτηνιατρικό τομέα ακολουθούν εντελώς διαφορετική λογική. Κατά συνέπεια, οι τιμές για τα κτηνιατρικά φάρμακα είναι συνήθως σημαντικά χαμηλότερες απ' ό,τι για τα φάρμακα που προορίζονται για ανθρώπινη χρήση. Το μέγεθος της βιομηχανίας κτηνιατρικών φαρμάκων δεν αποτελεί παρά μικρό μόνο ποσοστό του μεγέθους της βιομηχανίας φαρμάκων που προορίζονται για ανθρώπινη χρήση. Ως εκ τούτου, κρίνεται σκόπιμη η ανάπτυξη ενός κανονιστικού πλαισίου που να λαμβάνει υπόψη τα χαρακτηριστικά και τις ιδιαιτερότητες του κτηνιατρικού τομέα, το οποίο δεν μπορεί να θεωρηθεί πρότυπο για την αγορά φαρμάκων που προορίζονται για ανθρώπινη χρήση. (5) Οι διατάξεις της παρούσας πράξης αποσκοπούν στη μείωση του διοικητικού φόρτου, την ενίσχυση της εσωτερικής αγοράς και την αύξηση της διαθεσιμότητας των κτηνιατρικών φαρμάκων, εξασφαλίζοντας παράλληλα το υψηλότερο δυνατό επίπεδο δημόσιας υγείας, υγείας των ζώων και προστασίας του περιβάλλοντος. (6) Τα ζώα μπορούν να προσβληθούν από ένα ευρύ φάσμα νόσων οι οποίες είναι δυνατόν να προληφθούν ή να θεραπευτούν. Ο αντίκτυπος των νόσων των ζώων και των μέτρων που είναι αναγκαία για τον έλεγχο αυτών μπορεί να είναι καταστροφικός για μεμονωμένα ζώα, ζωικούς πληθυσμούς, εκτροφείς ζώων και την οικονομία. Οι μεταδοτικές στον άνθρωπο νόσοι των ζώων μπορούν επίσης να έχουν σημαντικό αντίκτυπο στη δημόσια υγεία. Ως εκ τούτου, θα πρέπει να διατίθενται στην Ένωση επαρκή και αποτελεσματικά κτηνιατρικά φάρμακα ώστε να εξασφαλίζονται υψηλά πρότυπα δημόσιας υγείας και υγείας των ζώων, καθώς και για την ανάπτυξη των τομέων της γεωργίας και της υδατοκαλλιέργειας. (7) Ο παρών κανονισμός θα πρέπει να ορίσει υψηλά πρότυπα ποιότητας, ασφάλειας και αποτελεσματικότητας για τα κτηνιατρικά φάρμακα, έτσι ώστε να αντιμετωπιστούν κάποιες κοινές ανησυχίες όσον αφορά την προστασία της δημόσιας υγείας και της υγείας των ζώων. Ταυτόχρονα, ο παρών κανονισμός θα πρέπει να εναρμονίσει τους κανόνες για την έγκριση κτηνιατρικών φαρμάκων και τη διάθεσή τους στην αγορά της Ένωσης. (8) Με σκοπό την εναρμόνιση της εσωτερικής αγοράς όσον αφορά τα κτηνιατρικά φάρμακα στην Ένωση και τη βελτίωση της ελεύθερης κυκλοφορίας τους, θα πρέπει να θεσπιστούν διατάξεις σχετικά με τις διαδικασίες για την έγκριση των φαρμάκων αυτών, οι οποίες θα διασφαλίζουν τους ίδιους όρους για όλες τις αιτήσεις και ένα διαφανές πλαίσιο για όλα τα ενδιαφερόμενα μέρη. (9) Το πεδίο εφαρμογής για την υποχρεωτική χρήση μιας κεντρικής διαδικασίας χορήγησης άδειας βάσει της οποίας οι άδειες ισχύουν σε ολόκληρη την Ένωση θα πρέπει να καλύπτει, μεταξύ άλλων, τα φάρμακα που περιέχουν νέες δραστικές ουσίες, καθώς και φάρμακα τα οποία περιέχουν ή αποτελούνται από ιστούς ή κύτταρα που λαμβάνονται με τη χρήση μηχανικής. Ταυτόχρονα, για να διασφαλιστεί η μεγαλύτερη δυνατή διαθεσιμότητα κτηνιατρικών φαρμάκων στην Ένωση, η κεντρική διαδικασία χορήγησης άδειας θα πρέπει να επεκταθεί προκειμένου να καταστεί δυνατή η υποβολή αιτήσεων χορήγησης άδειας σύμφωνα με αυτή τη διαδικασία για όλα τα κτηνιατρικά φάρμακα, μεταξύ των οποίων και τα γενόσημα κτηνιατρικών φαρμάκων που έχουν εγκριθεί σε εθνικό επίπεδο. (10) Η εθνική διαδικασία για την έγκριση κτηνιατρικών φαρμάκων θα πρέπει να διατηρηθεί λόγω των διαφορετικών αναγκών που παρουσιάζονται στις διάφορες γεωγραφικές περιοχές της Ένωσης, καθώς και των επιχειρηματικών μοντέλων των μικρομεσαίων επιχειρήσεων (ΜΜΕ). Θα πρέπει να διασφαλιστεί ότι οι άδειες κυκλοφορίας που χορηγούνται σε ένα κράτος μέλος αναγνωρίζονται στα άλλα κράτη μέλη. (11) Για να διευκολυνθούν οι αιτούντες και ειδικότερα οι ΜΜΕ ώστε να συμμορφωθούν με τις απαιτήσεις του παρόντος κανονισμού, τα κράτη μέλη θα πρέπει να παρέχουν συμβουλές στους αιτούντες συστήνοντας, για παράδειγμα, υπηρεσίες υποστήριξης. Οι συμβουλές αυτές θα πρέπει να παρέχονται επιπλέον των επιχειρησιακών καθοδηγητικών εγγράφων και των λοιπών συμβουλών και της υποστήριξης που παρέχει ο Ευρωπαϊκός Οργανισμός Φαρμάκων. (12) Για να αποφεύγεται η περιττή διοικητική και οικονομική επιβάρυνση για τους αιτούντες και τις αρμόδιες αρχές, μια αίτηση για τη χορήγηση άδειας κυκλοφορίας ενός κτηνιατρικού φαρμάκου θα πρέπει να υποβάλλεται μόνο μία φορά σε πλήρη και ενδελεχή αξιολόγηση. Ως εκ τούτου, κρίνεται σκόπιμο να καθοριστούν ειδικές διαδικασίες για την αμοιβαία αναγνώριση των εθνικών αδειών. (13) Επιπλέον, θα πρέπει να θεσπιστούν κανόνες βάσει της διαδικασίας αμοιβαίας αναγνώρισης για την επίλυση ενδεχόμενων διαφωνιών μεταξύ των αρμόδιων αρχών σε μια ομάδα συντονισμού των κρατών μελών, χωρίς να υπάρξει αδικαιολόγητη καθυστέρηση. (14) Όταν ένα κράτος μέλος ή η Επιτροπή θεωρεί ότι υπάρχουν λόγοι που υποδηλώνουν ότι ένα κτηνιατρικό φάρμακο μπορεί να παρουσιάζει δυνητικό σοβαρό κίνδυνο για την υγεία του ανθρώπου ή των ζώων ή για το περιβάλλον, θα πρέπει να πραγματοποιείται επιστημονική αξιολόγηση του φαρμάκου σε ενωσιακό επίπεδο, για την έκδοση μιας ενιαίας απόφασης όσον αφορά τα σημεία της διαφωνίας, η οποία είναι δεσμευτική για τα κράτη μέλη και λαμβάνεται με βάση μια συνολική αξιολόγηση οφέλους-κινδύνου. (15) Η διάθεση στην αγορά ή η χρήση ενός κτηνιατρικού φαρμάκου στο εσωτερικό της Ένωσης θα πρέπει να επιτρέπεται μόνο εφόσον αυτό έχει λάβει άδεια και έχουν αποδειχθεί η ποιότητα, η ασφάλεια και η αποτελεσματικότητά του. (16) Όταν ένα κτηνιατρικό φάρμακο προορίζεται για ζώα παραγωγής τροφίμων, η άδεια κυκλοφορίας θα πρέπει να χορηγείται μόνον εάν οι φαρμακολογικά δραστικές ουσίες που περιέχονται στο προϊόν επιτρέπονται σύμφωνα με τον κανονισμό (ΕΕ) αριθ. 37/2010 της Επιτροπής[14] για τα είδη για τα οποία προορίζεται το κτηνιατρικό φάρμακο. (17) Ωστόσο, μπορεί να υπάρξουν περιπτώσεις όπου δεν υπάρχει διαθέσιμο κανένα κατάλληλο εγκεκριμένο κτηνιατρικό φάρμακο. Στις περιπτώσεις αυτές, κατ’ εξαίρεση, οι κτηνίατροι θα πρέπει να έχουν τη δυνατότητα να συνταγογραφούν άλλα φάρμακα για τα ζώα που βρίσκονται υπό την ευθύνη τους σύμφωνα με αυστηρούς κανόνες και μόνο προς το συμφέρον της υγείας ή της καλής διαβίωσης των ζώων. Στην περίπτωση των ζώων παραγωγής τροφίμων, οι κτηνίατροι θα πρέπει να διασφαλίζουν ότι προβλέπεται κατάλληλος χρόνος αναμονής, ώστε να αποτρέπεται η είσοδος επιβλαβών καταλοίπων των εν λόγω φαρμάκων στην τροφική αλυσίδα. (18) Τα κράτη μέλη θα πρέπει να έχουν τη δυνατότητα να επιτρέπουν την κατ’ εξαίρεση χρήση κτηνιατρικών φαρμάκων χωρίς άδεια κυκλοφορίας, όταν είναι αναγκαίο, για την αντιμετώπιση νόσων που είναι καταγεγραμμένες σε ενωσιακό επίπεδο και όταν το απαιτεί η υγειονομική κατάσταση σε ένα κράτος μέλος. (19) Λαμβάνοντας υπόψη την ανάγκη απλοποίησης των κανόνων που διέπουν τις τροποποιήσεις των αδειών κυκλοφορίας των κτηνιατρικών φαρμάκων, επιστημονική αξιολόγηση θα πρέπει να απαιτείται μόνο για τις τροποποιήσεις που μπορούν να επηρεάσουν την υγεία των ζώων, τη δημόσια υγεία ή το περιβάλλον. (20) Η οδηγία 2010/63/ΕΕ του Ευρωπαϊκού Κοινοβουλίου και του Συμβουλίου[15] καθορίζει διατάξεις για την προστασία των ζώων που χρησιμοποιούνται για επιστημονικούς σκοπούς με βάση τις αρχές της αντικατάστασης, της μείωσης και της βελτίωσης. Οι κλινικές δοκιμές των κτηνιατρικών φαρμάκων εξαιρούνται από την εν λόγω οδηγία. Ο σχεδιασμός και η διεξαγωγή των κλινικών δοκιμών, οι οποίες παρέχουν βασικές πληροφορίες σχετικά με την ασφάλεια και την αποτελεσματικότητα ενός κτηνιατρικού φαρμάκου, πρέπει να είναι τέτοια ώστε να παρέχουν όσο το δυνατόν πιο ικανοποιητικά αποτελέσματα με τη χρήση του ελάχιστου δυνατού αριθμού ζώων, ενώ θα πρέπει να ακολουθούνται οι διαδικασίες που είναι λιγότερο πιθανό να προκαλέσουν πόνο, ταλαιπωρία ή αγωνία για τα ζώα, οι οποίες θα πρέπει επίσης να λαμβάνουν υπόψη τις αρχές που ορίζονται από την οδηγία 2010/63/ΕΕ. (21) Οι αρχές της αντικατάστασης, της μείωσης και της βελτίωσης όσον αφορά τη φροντίδα και χρήση ζώντων ζώων για επιστημονικούς σκοπούς, θα πρέπει, ως εκ τούτου, να λαμβάνονται υπόψη κατά τον σχεδιασμό και τη διεξαγωγή των κλινικών δοκιμών. (22) Έχει διαπιστωθεί ότι η βελτίωση της πρόσβασης στην πληροφόρηση συμβάλλει στην ευαισθητοποίηση του κοινού, δίνει στο κοινό την ευκαιρία να εκφράζει τις παρατηρήσεις του και δίνει τη δυνατότητα στις αρχές να λαμβάνουν δεόντως υπόψη τις παρατηρήσεις αυτές. Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου[16] προσδίδει όσο το δυνατόν πληρέστερη πρακτική ισχύ στο δικαίωμα της πρόσβασης του κοινού στα έγγραφα και ορίζει τις γενικές αρχές και τα όρια της πρόσβασης αυτής. Ο Ευρωπαϊκός Οργανισμός Φαρμάκων θα πρέπει, συνεπώς, να παρέχει την ευρύτερη δυνατή πρόσβαση στα έγγραφα, εξισορροπώντας προσεκτικά το δικαίωμα πληροφόρησης με τις υφιστάμενες απαιτήσεις προστασίας των δεδομένων. Ορισμένα δημόσια και ιδιωτικά συμφέροντα, όπως αυτά που αφορούν την προστασία δεδομένων προσωπικού χαρακτήρα ή την προστασία εμπιστευτικών πληροφοριών εμπορικού χαρακτήρα, θα πρέπει να προστατεύονται μέσω εξαιρέσεων σύμφωνα με τον κανονισμό (ΕΚ) αριθ. 1049/2001. (23) Οι εταιρείες έχουν μικρότερο συμφέρον όσον αφορά την ανάπτυξη κτηνιατρικών φαρμάκων για αγορές περιορισμένου μεγέθους. Για να ενθαρρυνθεί η διαθεσιμότητα των κτηνιατρικών φαρμάκων εντός της Ένωσης για αυτές τις αγορές, σε ορισμένες περιπτώσεις θα πρέπει να είναι δυνατή η χορήγηση αδειών κυκλοφορίας χωρίς να έχει υποβληθεί πλήρης φάκελος αίτησης, με βάση μια αξιολόγηση οφέλους-κινδύνου της κατάστασης και, όταν είναι αναγκαίο, υπό ορισμένες υποχρεώσεις. Ειδικότερα, η χορήγηση αυτή θα πρέπει να είναι δυνατή στην περίπτωση κτηνιατρικών φαρμάκων που προορίζονται για ελάσσονα είδη ή για τη θεραπεία ή πρόληψη νόσων που εμφανίζονται σπάνια ή σε περιορισμένες γεωγραφικές περιοχές. (24) Οι αξιολογήσεις των περιβαλλοντικών κινδύνων θα πρέπει να είναι υποχρεωτικές για όλες τις νέες αιτήσεις για άδεια κυκλοφορίας και θα πρέπει να συνίστανται σε δύο φάσεις. Στην πρώτη φάση θα πρέπει να εκτιμώνται η έκταση της περιβαλλοντικής έκθεσης του φαρμάκου, των δραστικών ουσιών και των άλλων συστατικών του, ενώ στη δεύτερη φάση θα πρέπει να αξιολογούνται οι επιδράσεις των καταλοίπων με φαρμακολογική δράση. (25) Οι δοκιμασίες, οι προκλινικές μελέτες και οι κλινικές δοκιμές αποτελούν μια σημαντική επένδυση την οποία πρέπει να κάνουν οι εταιρείες προκειμένου να υποβάλουν τα αναγκαία δεδομένα με την αίτηση για άδεια κυκλοφορίας ή να καθορίσουν ένα ανώτατο όριο καταλοίπων για τις φαρμακολογικά δραστικές ουσίες του κτηνιατρικού φαρμάκου. Η επένδυση αυτή θα πρέπει να προστατεύεται με στόχο την τόνωση της έρευνας και της καινοτομίας, ώστε να διασφαλίζεται η διαθεσιμότητα των αναγκαίων κτηνιατρικών φαρμάκων στην Ένωση. Για τον λόγο αυτό, τα δεδομένα που υποβάλλονται σε μια αρμόδια αρχή ή στον Οργανισμό θα πρέπει να προστατεύονται ώστε να μην χρησιμοποιούνται από άλλους αιτούντες. Ωστόσο, η προστασία αυτή θα πρέπει να είναι χρονικά περιορισμένη για να επιτρέπεται ο ανταγωνισμός. (26) Ορισμένα στοιχεία και έγγραφα που κανονικά υποβάλλονται με μια αίτηση για άδεια κυκλοφορίας δεν θα πρέπει να απαιτούνται εάν ένα κτηνιατρικό φάρμακο είναι γενόσημο ενός κτηνιατρικού φαρμάκου που διαθέτει ή έχει λάβει άδεια κυκλοφορίας στην Ένωση. (27) Έχει διαπιστωθεί ότι οι δυνητικές επιπτώσεις ενός προϊόντος στο περιβάλλον μπορεί να εξαρτώνται από την ποσότητα που χρησιμοποιείται και την προκύπτουσα ποσότητα φαρμακευτικής ουσίας που ενδέχεται να φτάσει στο περιβάλλον. Ως εκ τούτου, όταν υπάρχουν ενδείξεις ότι ένα συστατικό ενός φαρμάκου για το οποίο υποβάλλεται αίτηση για άδεια κυκλοφορίας ως γενόσημο αποτελεί κίνδυνο για το περιβάλλον, είναι σκόπιμο να απαιτούνται στοιχεία για τις δυνητικές επιπτώσεις στο περιβάλλον με στόχο τη διαφύλαξη του περιβάλλοντος. Σε αυτές τις περιπτώσεις, οι αιτούντες θα πρέπει να προσπαθούν να ενώσουν τις προσπάθειές τους για τη δημιουργία των εν λόγω δεδομένων έτσι ώστε να επιτυγχάνουν μείωση τόσο του κόστους όσο και των δοκιμών σε σπονδυλωτά ζώα. (28) Η προστασία του τεχνικού φακέλου θα πρέπει να ισχύει για τα νέα κτηνιατρικά φάρμακα, καθώς και για τα δεδομένα που αναπτύσσονται για τη στήριξη καινοτομιών που αφορούν φάρμακα τα οποία διαθέτουν ή αναφέρονται σε ισχύουσα άδεια κυκλοφορίας, για παράδειγμα στην περίπτωση της επέκτασης της χρήσης ενός υφιστάμενου φαρμάκου σε ένα νέο είδος ζώων. Στην περίπτωση αυτή, η αίτηση για τροποποίηση ή χορήγηση άδειας κυκλοφορίας μπορεί να παραπέμπει εν μέρει στα δεδομένα που έχουν υποβληθεί σε προηγούμενες αιτήσεις για χορήγηση άδειας κυκλοφορίας ή τροποποίηση, και θα πρέπει να περιλαμβάνει νέα δεδομένα που έχουν αναπτυχθεί ειδικά για τη στήριξη της απαιτούμενης καινοτομίας του υφιστάμενου φαρμάκου. (29) Οι διαφορές στον τρόπο παρασκευής των βιολογικών φαρμάκων ή μια αλλαγή στο χρησιμοποιούμενο έκδοχο μπορεί να οδηγήσουν σε διαφορές ως προς τα χαρακτηριστικά των γενόσημων φαρμάκων. Σε μια αίτηση για γενόσημο βιολογικό κτηνιατρικό φάρμακο θα πρέπει να αποδεικνύεται η βιοϊσοδυναμία προκειμένου να διασφαλίζεται, με βάση τις υπάρχουσες γνώσεις, ότι η ποιότητα, η ασφάλεια και η αποτελεσματικότητα είναι παρόμοιες. (30) Για να αποφεύγεται η περιττή διοικητική και οικονομική επιβάρυνση, τόσο για τις αρμόδιες αρχές όσο και για τη φαρμακευτική βιομηχανία, κατά γενικό κανόνα μια άδεια κυκλοφορίας κτηνιατρικού φαρμάκου πρέπει να χορηγείται για απεριόριστο χρονικό διάστημα. Η επιβολή όρων για την ανανέωση της έγκρισης μιας άδειας κυκλοφορίας θα πρέπει να γίνεται μόνο σε εξαιρετικές περιστάσεις και θα πρέπει να είναι δεόντως αιτιολογημένη. (31) Έχει διαπιστωθεί ότι, σε ορισμένες περιπτώσεις, η επιστημονική αξιολόγηση κινδύνου δεν μπορεί να παρέχει από μόνη της όλες τις πληροφορίες στις οποίες θα πρέπει να βασίζεται μια απόφαση διαχείρισης κινδύνου, και θα πρέπει να λαμβάνονται υπόψη άλλοι συναφείς παράγοντες όπως, μεταξύ άλλων, κοινωνικοί, οικονομικοί, δεοντολογικοί, περιβαλλοντικοί και παράγοντες σχετικοί με την καλή διαβίωση των ζώων, καθώς και η εφικτότητα των ελέγχων. (32) Σε ορισμένες περιπτώσεις, όταν υπάρχει ένας σημαντικός προβληματισμός σχετικά με την υγεία των ζώων ή τη δημόσια υγεία αλλά εξακολουθεί να επικρατεί επιστημονική αβεβαιότητα, μπορούν να ληφθούν κατάλληλα μέτρα, λαμβάνοντας υπόψη το άρθρο 5 παράγραφος 7 της συμφωνίας του ΠΟΕ για την εφαρμογή μέτρων υγειονομικής και φυτοϋγειονομικής προστασίας, που έχει ερμηνευθεί για την Ένωση στην ανακοίνωση της Επιτροπής για την αρχή της προφύλαξης[17]. Σε αυτές τις περιπτώσεις, τα κράτη μέλη ή η Επιτροπή θα πρέπει να προσπαθούν να συγκεντρώσουν τις αναγκαίες πρόσθετες πληροφορίες για μια πιο αντικειμενική εκτίμηση του συγκεκριμένου προβληματισμού και θα πρέπει να επανεξετάζουν αναλόγως το μέτρο εντός εύλογου χρονικού διαστήματος. (33) Η μικροβιακή αντοχή στα φάρμακα που προορίζονται τόσο για ανθρώπινη όσο και για κτηνιατρική χρήση συνιστά ένα ολοένα σοβαρότερο πρόβλημα υγείας στην Ένωση και σε ολόκληρο τον κόσμο. Πολλές από τις αντιμικροβιακές ουσίες που χρησιμοποιούνται στα ζώα χρησιμοποιούνται και στον άνθρωπο. Ορισμένες από αυτές τις αντιμικροβιακές ουσίες παίζουν καθοριστικό ρόλο στην πρόληψη ή την αντιμετώπιση λοιμώξεων που μπορούν να προκαλέσουν τον θάνατο στον άνθρωπο. Για να καταπολεμηθεί η μικροβιακή αντοχή, θα πρέπει να ληφθεί μια σειρά μέτρων. Πρέπει να διασφαλιστεί ότι στις ετικέτες των κτηνιατρικών αντιμικροβιακών περιλαμβάνονται κατάλληλες προειδοποιήσεις και οδηγίες. Η χρήση που δεν καλύπτεται από τους όρους της άδειας κυκλοφορίας για ορισμένα νέα ή καίριας σημασίας αντιμικροβιακά που προορίζονται για τον άνθρωπο θα πρέπει να περιορίζεται στον κτηνιατρικό τομέα. Οι κανόνες για τη διαφήμιση κτηνιατρικών αντιμικροβιακών θα πρέπει να γίνουν αυστηρότεροι, και οι απαιτήσεις για τη χορήγηση άδειας θα πρέπει να λαμβάνουν επαρκώς υπόψη τους κινδύνους και τα οφέλη των αντιμικροβιακών κτηνιατρικών φαρμάκων. (34) Είναι αναγκαίο να μετριαστεί ο κίνδυνος ανάπτυξης μικροβιακής αντοχής στα φάρμακα που προορίζονται τόσο για ανθρώπινη όσο και για κτηνιατρική χρήση. Ως εκ τούτου, η αίτηση για ένα αντιμικροβιακό κτηνιατρικό φάρμακο θα πρέπει να περιέχει πληροφορίες σχετικά με τους πιθανούς κινδύνους στους οποίους μπορεί να οδηγήσει η χρήση του προϊόντος ως προς την ανάπτυξη μικροβιακής αντοχής στα φάρμακα που προορίζονται για ανθρώπινη ή κτηνιατρική χρήση. Για να εξασφαλιστεί ένα υψηλό επίπεδο προστασίας της δημόσιας υγείας και της υγείας των ζώων, τα κτηνιατρικά αντιμικροβιακά θα πρέπει να εγκρίνονται μόνο μετά από προσεκτική επιστημονική αξιολόγηση οφέλους-κινδύνου. Εφόσον είναι αναγκαίο, θα πρέπει να καθορίζονται όροι στην άδεια κυκλοφορίας με σκοπό να περιοριστεί η χρήση του φαρμάκου. Αυτό θα πρέπει να περιλαμβάνει περιορισμούς ως προς τη χρήση του κτηνιατρικού φαρμάκου κατά τρόπο μη σύμφωνο με τους όρους της άδειας κυκλοφορίας, ιδίως στην περίληψη χαρακτηριστικών προϊόντος του κτηνιατρικού φαρμάκου. (35) Η συνδυασμένη χρήση πολλών αντιμικροβιακών δραστικών ουσιών μπορεί να ενέχει ιδιαίτερο κίνδυνο όσον αφορά την ανάπτυξη μικροβιακής αντοχής. Οι συνδυασμοί αντιμικροβιακών ουσιών θα πρέπει επομένως να εγκρίνονται μόνο όταν παρέχονται στοιχεία που αποδεικνύουν ότι η σχέση οφέλους-κινδύνου του συνδυασμού είναι θετική. (36) Η ανάπτυξη νέων αντιμικροβιακών ουσιών δεν έχει συμβαδίσει με την αύξηση της αντοχής στις υφιστάμενες αντιμικροβιακές ουσίες. Με δεδομένη την περιορισμένη καινοτομία ως προς την ανάπτυξη νέων αντιμικροβιακών ουσιών, είναι εξαιρετικά σημαντικό η αποτελεσματικότητα των υφιστάμενων αντιμικροβιακών ουσιών να διατηρείται για όσο το δυνατόν μεγαλύτερο διάστημα. Η χρήση αντιμικροβιακών ουσιών σε κτηνιατρικά φάρμακα μπορεί να επιταχύνει την εμφάνιση και τη διάδοση ανθεκτικών μικροοργανισμών και μπορεί να θέσει σε κίνδυνο την αποτελεσματική χρήση των ήδη περιορισμένου αριθμού υφιστάμενων αντιμικροβιακών ουσιών για τη θεραπεία λοιμώξεων στον άνθρωπο. Επομένως, δεν θα πρέπει να επιτρέπεται η κατάχρηση αντιμικροβιακών. (37) Για να διατηρηθεί για όσο το δυνατόν μεγαλύτερο διάστημα η αποτελεσματικότητα ορισμένων αντιμικροβιακών ουσιών για τη θεραπεία λοιμώξεων στον άνθρωπο, μπορεί να είναι αναγκαίος ο περιορισμός της χρήσης αυτών των ουσιών αποκλειστικά σε ανθρώπους. Επομένως, θα πρέπει να υπάρχει η δυνατότητα να αποφασίζεται ότι ορισμένα αντιμικροβιακά, σύμφωνα με τις επιστημονικές συστάσεις του Οργανισμού, δεν θα πρέπει να διατίθενται στην αγορά στον κτηνιατρικό τομέα. (38) Η εσφαλμένη χορήγηση και χρήση ενός αντιμικροβιακού αποτελεί κίνδυνο για τη δημόσια υγεία ή την υγεία των ζώων. Επομένως, τα αντιμικροβιακά κτηνιατρικά φάρμακα θα πρέπει να είναι διαθέσιμα μόνο κατόπιν κτηνιατρικής συνταγής. Τα άτομα που έχουν δικαίωμα συνταγογράφησης διαδραματίζουν καίριο ρόλο στη διασφάλιση της συνετής χρήσης των αντιμικροβιακών και, κατά συνέπεια, δεν θα πρέπει να επηρεάζονται, άμεσα ή έμμεσα, από την παροχή οικονομικών κινήτρων για τη συνταγογράφηση των φαρμάκων αυτών. Ως εκ τούτου, η προμήθεια κτηνιατρικών αντιμικροβιακών από αυτούς τους επαγγελματίες της υγείας θα πρέπει να περιορίζεται στην ποσότητα που απαιτείται για τη θεραπεία των ζώων που έχουν υπό τη φροντίδα τους. (39) Κατά την αξιολόγηση της σχέσης οφέλους-κινδύνου ορισμένων κτηνιατρικών αντιμικροβιακών στην Ένωση, είναι σημαντικό να λαμβάνεται υπόψη η διεθνής διάσταση της ανάπτυξης μικροβιακής αντοχής. Κάθε μέτρο που περιορίζει τη χρήση των εν λόγω προϊόντων μπορεί να επηρεάσει το εμπόριο προϊόντων ζωικής προέλευσης ή την ανταγωνιστικότητα ορισμένων τομέων ζωικής παραγωγής στην Ένωση. Επιπλέον, οι ανθεκτικοί στα αντιμικροβιακά οργανισμοί μπορούν να μεταδοθούν στον άνθρωπο και τα ζώα εντός της Ένωσης μέσω της κατανάλωσης προϊόντων ζωικής προέλευσης που εισάγονται από τρίτες χώρες, από την άμεση επαφή με ζώα ή ανθρώπους σε τρίτες χώρες ή με άλλους τρόπους. Ως εκ τούτου, τα μέτρα περιορισμού της χρήσης κτηνιατρικών αντιμικροβιακών στην Ένωση θα πρέπει να βασίζονται σε επιστημονικές συμβουλές και θα πρέπει να εξετάζονται στο πλαίσιο της συνεργασίας με τρίτες χώρες και διεθνείς οργανισμούς που εργάζονται για την αντιμετώπιση της μικροβιακής αντοχής, ώστε να εξασφαλίζεται η συνοχή με τις δραστηριότητες και τις πολιτικές τους. (40) Εξακολουθεί να υπάρχει έλλειψη επαρκώς λεπτομερών και συγκρίσιμων δεδομένων σε ενωσιακό επίπεδο για τον προσδιορισμό των τάσεων και τον εντοπισμό πιθανών παραγόντων κινδύνου που θα μπορούσαν να οδηγήσουν στην ανάπτυξη μέτρων με στόχο τον περιορισμό του κινδύνου από τη μικροβιακή αντοχή και την παρακολούθηση των επιπτώσεων των μέτρων που έχουν ήδη θεσπιστεί. Ως εκ τούτου, είναι σημαντικό να συλλέγονται δεδομένα σχετικά με τις πωλήσεις και τη χρήση αντιμικροβιακών στα ζώα, δεδομένα σχετικά με τη χρήση αντιμικροβιακών σε ανθρώπους και δεδομένα σχετικά με τους ανθεκτικούς στα αντιμικροβιακά οργανισμούς που εντοπίζονται σε ανθρώπους, ζώα και τρόφιμα. Για να διασφαλιστεί ότι οι συλλεγόμενες πληροφορίες μπορούν να χρησιμοποιηθούν αποτελεσματικά, θα πρέπει να θεσπιστούν κατάλληλοι κανόνες όσον αφορά τη συλλογή και την ανταλλαγή δεδομένων. Υπεύθυνα για τη συγκέντρωση δεδομένων σχετικά με τη χρήση αντιμικροβιακών θα πρέπει να είναι τα κράτη μέλη, υπό τον συντονισμό του Οργανισμού. (41) Τα περισσότερα κτηνιατρικά φάρμακα που διατίθενται στην αγορά έχουν λάβει άδεια κυκλοφορίας σύμφωνα με εθνικές διαδικασίες. Η έλλειψη εναρμόνισης όσον αφορά την περίληψη χαρακτηριστικών προϊόντος για τα κτηνιατρικά φάρμακα που εγκρίνονται σε εθνικό επίπεδο σε περισσότερα από ένα κράτη μέλη δημιουργεί πρόσθετα και περιττά εμπόδια ως προς την κυκλοφορία κτηνιατρικών φαρμάκων εντός της Ένωσης. Είναι απαραίτητο να εναρμονιστούν οι εν λόγω περιλήψεις χαρακτηριστικών προϊόντος. Για να αποφεύγονται περιττά έξοδα και επιβαρύνσεις για τα κράτη μέλη, την Επιτροπή και τη φαρμακευτική βιομηχανία, και προκειμένου να αυξηθεί το ταχύτερο δυνατόν η διαθεσιμότητα των κτηνιατρικών φαρμάκων, θα πρέπει να είναι δυνατή η εναρμόνιση των περιλήψεων χαρακτηριστικών προϊόντος για ορισμένα κτηνιατρικά φάρμακα σύμφωνα με μια διοικητική διαδικασία, λαμβάνοντας ταυτόχρονα υπόψη τον κίνδυνο για τη δημόσια υγεία, την υγεία των ζώων και το περιβάλλον. Αυτή η εναρμόνιση θα πρέπει να καλύπτει τα κτηνιατρικά φάρμακα που έχουν λάβει άδεια πριν από το 2004[18]. (42) Για να μειωθεί ο διοικητικός φόρτος και να μεγιστοποιηθεί η διαθεσιμότητα των κτηνιατρικών φαρμάκων στα κράτη μέλη, θα πρέπει να θεσπιστούν απλοποιημένοι κανόνες ως προς τον τρόπο παρουσίασης της συσκευασίας και της επισήμανσής τους. Οι παρεχόμενες πληροφορίες υπό μορφή κειμένου θα πρέπει να μειωθούν και, ει δυνατόν, να αντικατασταθούν από εικονογράμματα και συντομογραφίες. Τα εικονογράμματα και οι συντομογραφίες θα πρέπει να είναι τυποποιημένα σε ολόκληρη την Ένωση. Θα πρέπει να λαμβάνεται μέριμνα ώστε οι εν λόγω κανόνες να μη θέτουν σε κίνδυνο τη δημόσια υγεία και την υγεία των ζώων, καθώς και την περιβαλλοντική ασφάλεια. (43) Επιπλέον, τα κράτη μέλη θα πρέπει να έχουν τη δυνατότητα να επιλέξουν τη γλώσσα του κειμένου που θα χρησιμοποιείται στη συσκευασία και την επισήμανση των κτηνιατρικών φαρμάκων στα οποία έχει χορηγηθεί άδεια στο έδαφός τους. Το φύλλο οδηγιών χρήσης θα πρέπει, ωστόσο, να παρέχεται στην επίσημη γλώσσα ή γλώσσες του κράτους μέλους. (44) Για να αυξηθεί η διαθεσιμότητα των κτηνιατρικών φαρμάκων στην Ένωση, θα πρέπει να είναι δυνατή η χορήγηση περισσότερων από μία αδειών κυκλοφορίας για ένα συγκεκριμένο κτηνιατρικό φάρμακο στον ίδιο κάτοχο άδειας κυκλοφορίας και στο ίδιο κράτος μέλος. Στην περίπτωση αυτή, όλα τα χαρακτηριστικά του προϊόντος και τα δεδομένα που χρησιμοποιούνται για τη στήριξη των αιτήσεων για το προϊόν πρέπει να είναι πανομοιότυπα. Ωστόσο, η χρήση πολλαπλών αιτήσεων για ένα συγκεκριμένο προϊόν δεν θα πρέπει να αποσκοπεί στην καταστρατήγηση των αρχών της αμοιβαίας αναγνώρισης και, ως εκ τούτου, αυτό το είδος αιτήσεων σε διαφορετικά κράτη μέλη θα πρέπει να λαμβάνει χώρα εντός του διαδικαστικού πλαισίου για την αμοιβαία αναγνώριση. (45) Οι κανόνες φαρμακοεπαγρύπνησης είναι απαραίτητοι για την προστασία της δημόσιας υγείας, της υγείας των ζώων και του περιβάλλοντος. Η συλλογή πληροφοριών για ανεπιθύμητα συμβάντα θα πρέπει να συμβάλλει στην ορθή χρήση των κτηνιατρικών φαρμάκων. (46) Με βάση την αποκτηθείσα πείρα, έχει καταστεί σαφές ότι είναι αναγκαίο να ληφθούν μέτρα για τη βελτίωση της λειτουργίας του συστήματος φαρμακοεπαγρύπνησης. Στο πλαίσιο του συστήματος αυτού θα πρέπει να γίνεται ενσωμάτωση και παρακολούθηση δεδομένων σε ενωσιακό επίπεδο. Είναι προς το συμφέρον της Ένωσης να εξασφαλίσει την εναρμόνιση των συστημάτων κτηνιατρικής φαρμακοεπαγρύπνησης για όλα τα εγκεκριμένα κτηνιατρικά φάρμακα. Ταυτόχρονα, είναι απαραίτητο να ληφθούν υπόψη οι αλλαγές που συνεπάγεται η διεθνής εναρμόνιση των ορισμών, της ορολογίας και των τεχνολογικών επιτευγμάτων στον τομέα της φαρμακοεπαγρύπνησης. (47) Οι κάτοχοι αδειών κυκλοφορίας θα πρέπει να είναι υπεύθυνοι για τη συνεχή διεξαγωγή δραστηριοτήτων φαρμακοεπαγρύπνησης που αφορούν τα κτηνιατρικά φάρμακα τα οποία διαθέτουν στην αγορά. Θα πρέπει να συλλέγουν αναφορές σχετικά με τα ανεπιθύμητα συμβάντα που σχετίζονται με τα προϊόντα τους, συμπεριλαμβανομένων εκείνων που αφορούν χρήση εκτός των όρων της χορηγηθείσας άδειας κυκλοφορίας. (48) Είναι απαραίτητο να αυξηθεί η κοινή χρήση πόρων μεταξύ των αρχών, καθώς και να βελτιωθεί η αποτελεσματικότητα του συστήματος φαρμακοεπαγρύπνησης. Τα δεδομένα που συλλέγονται θα πρέπει να μεταφορτώνονται σε ένα ενιαίο σημείο αναφοράς ώστε να εξασφαλίζεται η ανταλλαγή πληροφοριών. Οι αρμόδιες αρχές θα πρέπει να χρησιμοποιούν αυτά τα δεδομένα για να διασφαλίζουν τη συνεχή ασφάλεια και αποτελεσματικότητα των κτηνιατρικών φαρμάκων που κυκλοφορούν στην αγορά. (49) Σε ειδικές περιπτώσεις, ή από τη σκοπιά της δημόσιας υγείας και της υγείας των ζώων, είναι απαραίτητο τα δεδομένα ασφάλειας και αποτελεσματικότητας που ήταν διαθέσιμα κατά τον χρόνο έκδοσης της άδειας κυκλοφορίας να συμπληρώνονται με συμπληρωματικά στοιχεία μετά τη διάθεση του προϊόντος στην αγορά. Ως εκ τούτου, θα πρέπει να επιβληθεί στον κάτοχο της άδειας κυκλοφορίας η υποχρέωση διεξαγωγής μελετών μετά τη χορήγηση της άδειας. (50) Θα πρέπει να δημιουργηθεί μια βάση δεδομένων φαρμακοεπαγρύπνησης σε ενωσιακό επίπεδο, με σκοπό την καταγραφή και την ενσωμάτωση πληροφοριών για όλα τα κτηνιατρικά φάρμακα που έχουν λάβει άδεια κυκλοφορίας στην Ένωση. Αυτή η βάση δεδομένων θα βελτιώσει την ανίχνευση ανεπιθύμητων συμβάντων, ενώ επιπλέον θα επιτρέψει και θα διευκολύνει την εποπτεία και τον καταμερισμό της εργασίας σε θέματα φαρμακοεπαγρύπνησης μεταξύ των αρμόδιων αρχών. (51) Είναι απαραίτητο να ασκείται έλεγχος σε ολόκληρη την αλυσίδα διανομής κτηνιατρικών φαρμάκων, από την παραγωγή ή την εισαγωγή στην Ένωση μέχρι τη διάθεση στον τελικό χρήστη. Τα κτηνιατρικά φάρμακα που προέρχονται από τρίτες χώρες θα πρέπει να συμμορφώνονται με τις ίδιες απαιτήσεις που ισχύουν για τα φάρμακα που παράγονται στην Ένωση, ή με απαιτήσεις που αναγνωρίζεται ότι είναι τουλάχιστον ισοδύναμες προς αυτές. (52) Για να διευκολυνθεί η κυκλοφορία των κτηνιατρικών φαρμάκων και για να αποφευχθεί η επανάληψη των ελέγχων που πραγματοποιούνται σε ένα κράτος μέλος σε άλλα κράτη μέλη, θα πρέπει να ισχύουν ελάχιστες απαιτήσεις για τα κτηνιατρικά φάρμακα που παράγονται σε τρίτες χώρες ή εισάγονται από αυτές. (53) Θα πρέπει να διασφαλιστεί η ποιότητα των κτηνιατρικών φαρμάκων που παράγονται στην Ένωση, και προς το σκοπό αυτόν, πρέπει να απαιτείται από τους παραγωγούς να τηρούν τις αρχές της ορθής παρασκευαστικής πρακτικής των φαρμάκων ανεξάρτητα από τον τελικό προορισμό των φαρμάκων αυτών. (54) Οι εταιρείες θα πρέπει να διαθέτουν άδεια για να μπορούν να πραγματοποιούν χονδρική ή λιανική πώληση κτηνιατρικών φαρμάκων, έτσι ώστε να εξασφαλίζεται η κατάλληλη αποθήκευση, μεταφορά και διαχείριση των φαρμάκων αυτών. Η διασφάλιση της τήρησης αυτών των όρων θα πρέπει να αποτελεί ευθύνη των κρατών μελών. Οι άδειες αυτές θα πρέπει να ισχύουν σε ολόκληρη την Ένωση. (55) Για να εξασφαλιστεί η διαφάνεια, θα πρέπει να δημιουργηθεί μια βάση δεδομένων σε ενωσιακό επίπεδο για τους σκοπούς της δημοσίευσης καταλόγου με τους διανομείς χονδρικής πώλησης για τους οποίους έχει διαπιστωθεί ότι συμμορφώνονται με την ισχύουσα ενωσιακή νομοθεσία κατόπιν επιθεώρησης από τις αρμόδιες αρχές ενός κράτους μέλους. (56) Οι όροι που διέπουν τη διάθεση κτηνιατρικών φαρμάκων στο κοινό θα πρέπει να είναι εναρμονισμένοι εντός της Ένωσης. Η διάθεση κτηνιατρικών φαρμάκων θα πρέπει να γίνεται μόνο από πρόσωπα που έχουν λάβει σχετική άδεια από το κράτος μέλος στο οποίο είναι εγκατεστημένα. Ταυτόχρονα, προκειμένου να βελτιωθεί η πρόσβαση στα κτηνιατρικά φάρμακα στην Ένωση, οι έμποροι λιανικής πώλησης που έχουν λάβει άδεια για τη διάθεση κτηνιατρικών φαρμάκων από την αρμόδια αρχή του κράτους μέλους στο οποίο είναι εγκατεστημένοι θα πρέπει να έχουν τη δυνατότητα να πωλούν μέσω διαδικτύου κτηνιατρικά φάρμακα με ή χωρίς ιατρική συνταγή σε αγοραστές σε άλλα κράτη μέλη. (57) Η παράνομη πώληση κτηνιατρικών φαρμάκων στο κοινό μέσω του διαδικτύου μπορεί να αποτελέσει απειλή για τη δημόσια υγεία και την υγεία των ζώων, καθώς με αυτόν τον τρόπο μπορούν να περιέλθουν στο κοινό ψευδεπίγραφα ή χαμηλής ποιότητας φάρμακα. Είναι αναγκαίο να αντιμετωπιστεί αυτή η απειλή. Θα πρέπει να ληφθεί υπόψη το γεγονός ότι ορισμένοι όροι για τη διάθεση φαρμάκων στο κοινό δεν έχουν εναρμονιστεί σε ενωσιακό επίπεδο και, ως εκ τούτου, τα κράτη μέλη μπορούν να επιβάλλουν όρους για τη διάθεση φαρμάκων στο κοινό εντός των ορίων της Συνθήκης. (58) Κατά την εξέταση της συμβατότητας των όρων για τη διάθεση φαρμάκων με το ενωσιακό δίκαιο, το Δικαστήριο της Ευρωπαϊκής Ένωσης αναγνώρισε, στο πλαίσιο των φαρμάκων που προορίζονται για ανθρώπινη χρήση, τον όλως ιδιάζοντα χαρακτήρα των φαρμάκων, δεδομένου ότι οι θεραπευτικές ιδιότητές τους τα διαφοροποιούν ουσιωδώς από τα λοιπά προϊόντα. Το Δικαστήριο έκρινε επίσης ότι, μεταξύ των αγαθών ή συμφερόντων που προστατεύει η Συνθήκη, η υγεία και η ζωή των ανθρώπων κατέχουν την πρώτη θέση, εναπόκειται δε στα κράτη μέλη να καθορίζουν το επίπεδο προστασίας της δημόσιας υγείας που προτίθενται να παρέχουν και τον τρόπο επίτευξης του επιπέδου αυτού. Δεδομένου ότι το επίπεδο αυτό μπορεί να ποικίλλει από το ένα κράτος μέλος στο άλλο, πρέπει να γίνει δεκτό ότι τα κράτη μέλη διαθέτουν κάποια περιθώρια εκτίμησης όσον αφορά τους όρους για τη διάθεση φαρμάκων στο κοινό εντός της επικράτειάς τους. Ως εκ τούτου, τα κράτη μέλη θα πρέπει να είναι σε θέση να υπάγουν τη διάθεση των φαρμάκων που διατίθενται προς πώληση εξ αποστάσεως μέσω υπηρεσιών της κοινωνίας των πληροφοριών σε όρους που δικαιολογούνται από την προστασία της δημόσιας υγείας. Οι όροι αυτοί δεν θα πρέπει να περιορίζουν αδικαιολόγητα τη λειτουργία της εσωτερικής αγοράς. (59) Για να διασφαλίζονται τα υψηλά πρότυπα και η ασφάλεια των κτηνιατρικών φαρμάκων που προσφέρονται για πώληση εξ αποστάσεως, το κοινό θα πρέπει να επικουρείται στον εντοπισμό δικτυακών τόπων οι οποίοι προσφέρουν νομίμως αυτά τα φάρμακα. Θα πρέπει να καθιερωθεί ένας κοινός λογότυπος, που να είναι αναγνωρίσιμος σε όλη την Ένωση και ο οποίος θα επιτρέπει ταυτόχρονα τον εντοπισμό του κράτους μέλους όπου είναι εγκατεστημένο το πρόσωπο που προσφέρει τα κτηνιατρικά φάρμακα που προορίζονται για πώληση εξ αποστάσεως. Τον σχεδιασμό αυτού του λογότυπου θα πρέπει να επεξεργαστεί η Επιτροπή. Οι δικτυακοί τόποι που προσφέρουν στο κοινό κτηνιατρικά φάρμακα που προορίζονται για πώληση εξ αποστάσεως θα πρέπει να συνδέονται με τον δικτυακό τόπο της αντίστοιχης αρμόδιας αρχής. Οι δικτυακοί τόποι των αρμόδιων αρχών των κρατών μελών, καθώς και εκείνος του Ευρωπαϊκού Οργανισμού Φαρμάκων, θα πρέπει να εξηγούν τη χρήση του λογότυπου. Όλοι αυτοί οι δικτυακοί τόποι θα πρέπει να συνδέονται μεταξύ τους, προκειμένου να παρέχεται ολοκληρωμένη ενημέρωση στο κοινό. (60) Τα κράτη μέλη θα πρέπει να συνεχίσουν να διαθέτουν συστήματα αποκομιδής για την επιστροφή αχρησιμοποίητων ή ληγμένων κτηνιατρικών φαρμάκων, ώστε να ελέγχουν τυχόν κινδύνους που θα μπορούσαν να προκαλέσουν αυτά τα φάρμακα όσον αφορά την προστασία της υγείας των ζώων, της ανθρώπινης υγείας και του περιβάλλοντος. (61) Η διαφήμιση, ακόμη και για τα μη συνταγογραφούμενα φάρμακα, μπορεί να επηρεάσει τη δημόσια υγεία και την υγεία των ζώων και να στρεβλώσει τον ανταγωνισμό. Ως εκ τούτου, η διαφήμιση κτηνιατρικών φαρμάκων θα πρέπει να πληροί ορισμένα κριτήρια. Τα άτομα που είναι εξουσιοδοτημένα να διαθέτουν φάρμακα ή να χορηγούν τις σχετικές συνταγές μπορούν να αξιολογήσουν δεόντως τις πληροφορίες που περιέχονται στις διαφημίσεις χάρη στις γνώσεις, την εκπαίδευση και την πείρα που διαθέτουν σε σχέση με την υγεία των ζώων. Η διαφήμιση των κτηνιατρικών φαρμάκων σε άτομα τα οποία δεν μπορούν να κατανοήσουν τους κινδύνους που συνδέονται με τη χρήση τους μπορεί να οδηγήσει σε κακή χρήση ή υπερκατανάλωση φαρμάκων που ενδέχεται να βλάψει τη δημόσια υγεία, την υγεία των ζώων ή το περιβάλλον. (62) Όταν ένα φάρμακο έχει εγκριθεί σε ένα κράτος μέλος και συνταγογραφείται στο εν λόγω κράτος μέλος από ασκούντα νομοθετικά κατοχυρωμένο επάγγελμα στον τομέα της υγείας των ζώων για μεμονωμένο ζώο ή ομάδα ζώων, θα πρέπει καταρχήν να είναι δυνατή η αναγνώριση της εν λόγω κτηνιατρικής συνταγής και η χορήγηση του φαρμάκου αυτού σε άλλο κράτος μέλος. Η εξάλειψη των κανονιστικών και διοικητικών εμποδίων για την αναγνώριση αυτή δεν θα πρέπει να θίγει τυχόν επαγγελματικά ή δεοντολογικά καθήκοντα τα οποία υποχρεώνουν τους επαγγελματίες που είναι υπεύθυνοι για τη χορήγηση φαρμάκων να αρνούνται τη χορήγηση του φαρμάκου που ορίζεται στη συνταγή. (63) Η εφαρμογή της αρχής της αναγνώρισης των συνταγών θα πρέπει να διευκολυνθεί με τη θέσπιση μιας τυποποιημένης συνταγής, στην οποία θα παρατίθενται οι βασικές πληροφορίες που είναι αναγκαίες για την ασφαλή και αποτελεσματική χρήση του φαρμάκου. Τίποτα δεν θα πρέπει να εμποδίζει τα κράτη μέλη να προσθέτουν περισσότερα στοιχεία στις συνταγές τους, αρκεί αυτό να μην εμποδίζει την αναγνώριση συνταγών από άλλα κράτη μέλη. (64) Η ενημέρωση σχετικά με τα κτηνιατρικά φάρμακα είναι απαραίτητη ώστε οι επαγγελματίες της υγείας, οι αρχές και οι επιχειρήσεις να μπορούν να λαμβάνουν τεκμηριωμένες αποφάσεις. Μια βασική πτυχή είναι η δημιουργία μιας ευρωπαϊκής βάσης δεδομένων η οποία θα πρέπει να συγκεντρώνει πληροφορίες σχετικά με τις άδειες κυκλοφορίας που χορηγούνται στην Ένωση. Αυτή η βάση δεδομένων θα πρέπει να αποσκοπεί στην ενίσχυση της συνολικής διαφάνειας, τον εξορθολογισμό και τη διευκόλυνση της ροής πληροφοριών μεταξύ των αρχών και στην αποφυγή των απαιτήσεων πολλαπλής αναφοράς. (65) Η επαλήθευση της συμμόρφωσης με τις νομικές απαιτήσεις μέσω ελέγχων είναι θεμελιώδους σημασίας προκειμένου να εξασφαλιστεί η αποτελεσματική επίτευξη των στόχων του κανονισμού σε ολόκληρη την Ένωση. Συνεπώς, οι αρμόδιες αρχές των κρατών μελών θα πρέπει να έχουν την εξουσία να πραγματοποιούν επιθεωρήσεις σε όλα τα στάδια της παραγωγής, διανομής και χρήσης των κτηνιατρικών φαρμάκων. Για να εξασφαλιστεί η αποτελεσματικότητα των επιθεωρήσεων, οι αρχές πρέπει να έχουν τη δυνατότητα να πραγματοποιούν αιφνιδιαστικές επιθεωρήσεις. (66) Η συχνότητα των ελέγχων θα πρέπει να καθορίζεται από τις αρμόδιες αρχές λαμβάνοντας υπόψη τον κίνδυνο και το επίπεδο συμμόρφωσης που αναμένεται στις διάφορες περιπτώσεις. Η προσέγγιση αυτή θα δώσει τη δυνατότητα στις αρχές να διαθέτουν πόρους εκεί όπου υπάρχει μεγαλύτερος κίνδυνος. Σε ορισμένες περιπτώσεις, ωστόσο, οι έλεγχοι πρέπει να διενεργούνται ανεξάρτητα από το επίπεδο του κινδύνου ή την αναμενόμενη μη συμμόρφωση, για παράδειγμα πριν από τη χορήγηση αδειών παραγωγής. (67) Σε ορισμένες περιπτώσεις, αδυναμίες στο σύστημα ελέγχου των κρατών μελών μπορούν να παρεμποδίσουν σημαντικά την επίτευξη των στόχων του παρόντος κανονισμού και να οδηγήσουν στην εμφάνιση κινδύνων για τη δημόσια υγεία, την υγεία των ζώων και το περιβάλλον. Για να εξασφαλιστεί μια εναρμονισμένη προσέγγιση όσον αφορά τις επιθεωρήσεις σε ολόκληρη την Ένωση, η Επιτροπή θα πρέπει να είναι σε θέση να διενεργεί ελέγχους στα κράτη μέλη για την εξακρίβωση της λειτουργίας των εθνικών συστημάτων ελέγχου. (68) Για να εξασφαλίζονται η διαφάνεια, η αμεροληψία και η συνοχή όσον αφορά τις δραστηριότητες επιβολής της νομοθεσίας από τα κράτη μέλη, είναι απαραίτητο τα κράτη μέλη να θεσπίσουν το δέον πλαίσιο κυρώσεων με σκοπό την επιβολή αποτελεσματικών, αναλογικών και αποτρεπτικών κυρώσεων για μη συμμόρφωση, καθώς η μη συμμόρφωση μπορεί να οδηγήσει σε βλάβη της υγείας των ζώων, της δημόσιας υγείας και του περιβάλλοντος. (69) Ταυτόχρονα, θα πρέπει να εκχωρηθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης όσον αφορά τον καθορισμό της διαδικασίας για τη διερεύνηση παραβάσεων και την επιβολή προστίμων στους κατόχους αδειών κυκλοφορίας οι οποίες έχουν χορηγηθεί δυνάμει του παρόντος κανονισμού, τα μέγιστα ποσά των κυρώσεων αυτών καθώς και τους όρους και τις μεθόδους είσπραξής τους. (70) Οι εταιρείες και οι αρχές βρίσκονται συχνά αντιμέτωπες με την ανάγκη να κάνουν διάκριση ανάμεσα στα κτηνιατρικά φάρμακα, τις πρόσθετες ύλες ζωοτροφών, τα βιοκτόνα και άλλα προϊόντα. Προκειμένου να αποφευχθούν ανακολουθίες στη μεταχείριση αυτών των προϊόντων, να αυξηθεί η ασφάλεια δικαίου και να διευκολυνθεί η διαδικασία λήψης αποφάσεων από τα κράτη μέλη, θα πρέπει να οριστεί μια ομάδα συντονισμού των κρατών μελών η οποία, ανάμεσα στα άλλα καθήκοντά της, θα πρέπει να παρέχει, για κάθε περίπτωση χωριστά, σύσταση σχετικά με το αν ένα προϊόν εμπίπτει στον ορισμό του κτηνιατρικού φαρμάκου. Προκειμένου να διασφαλιστεί η ασφάλεια δικαίου, η Επιτροπή μπορεί να αποφασίζει κατά πόσον ένα συγκεκριμένο προϊόν είναι κτηνιατρικό φάρμακο. (71) Έχοντας υπόψη τα ιδιαίτερα χαρακτηριστικά των ομοιοπαθητικών κτηνιατρικών φαρμάκων, και ιδίως τα συστατικά αυτών των προϊόντων, είναι επιθυμητό να θεσπιστεί μια ειδική απλοποιημένη διαδικασία καταχώρισης και να προβλεφθούν ειδικές διατάξεις για την επισήμανση ορισμένων ομοιοπαθητικών κτηνιατρικών φαρμάκων που διατίθενται στην αγορά χωρίς θεραπευτικές ενδείξεις. Για τα ανοσολογικά ομοιοπαθητικά φάρμακα δεν μπορεί να ακολουθείται η απλοποιημένη διαδικασία καταχώρισης, καθώς τα ανοσολογικά σε υψηλό βαθμό αραίωσης μπορεί να προκαλέσουν αντίδραση. Η πτυχή της ποιότητας ενός ομοιοπαθητικού φαρμάκου είναι ανεξάρτητη από τη χρήση του και, ως εκ τούτου, δεν θα πρέπει να ισχύουν ειδικές διατάξεις όσον αφορά τις απαραίτητες απαιτήσεις και τους κανόνες ποιότητας. (72) Για να είναι δυνατή η παρακολούθηση των επιστημονικών εξελίξεων στον τομέα αυτό, η εξουσία έκδοσης πράξεων σύμφωνα με το άρθρο 290 της Συνθήκης θα πρέπει να ανατεθεί στην Επιτροπή όσον αφορά την τροποποίηση των κανόνων σχετικά με τον καθορισμό των ομοιοπαθητικών κτηνιατρικών φαρμάκων για τα οποία θα πρέπει να επιτρέπεται η διαδικασία καταχώρισης. (73) Για την προστασία της δημόσιας υγείας, της υγείας των ζώων και του περιβάλλοντος, οι δραστηριότητες και τα καθήκοντα που ανατίθενται στον Οργανισμό στο πλαίσιο του παρόντος κανονισμού θα πρέπει να χρηματοδοτούνται επαρκώς. Οι εν λόγω δραστηριότητες, υπηρεσίες και καθήκοντα θα πρέπει να χρηματοδοτούνται μέσω της επιβολής τελών στις επιχειρήσεις. Τα τέλη αυτά, ωστόσο, δεν θα πρέπει να θίγουν το δικαίωμα των κρατών μελών να επιβάλλουν τέλη για δραστηριότητες και καθήκοντα σε εθνικό επίπεδο. (74) Για να διασφαλιστεί ότι τα παραρτήματα του παρόντος κανονισμού είναι προσαρμοσμένα στις τεχνικές και επιστημονικές εξελίξεις, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης. (75) Για να είναι δυνατή η προσαρμογή του παρόντος κανονισμού στις επιστημονικές εξελίξεις στον τομέα αυτόν, η εξουσία έκδοσης πράξεων σύμφωνα με το άρθρο 290 της Συνθήκης θα πρέπει να ανατεθεί στην Επιτροπή όσον αφορά τη χρήση ενός προϊόντος εκτός των όρων της χορηγηθείσας άδειας κυκλοφορίας, ιδίως ως προς την κατάρτιση ενός καταλόγου αντιμικροβιακών κτηνιατρικών φαρμάκων για τα οποία θα πρέπει να απαγορεύεται η χρήση αυτή. (76) Για να είναι δυνατή η προσαρμογή του παρόντος κανονισμού στις επιστημονικές εξελίξεις στον τομέα αυτόν, η εξουσία έκδοσης πράξεων σύμφωνα με το άρθρο 290 της Συνθήκης θα πρέπει να ανατεθεί στην Επιτροπή όσον αφορά την τροποποίηση του καταλόγου ομάδων κτηνιατρικών φαρμάκων για τις οποίες είναι υποχρεωτική η κεντρική διαδικασία χορήγησης άδειας. (77) Για να είναι δυνατή η προσαρμογή του παρόντος κανονισμού στις επιστημονικές εξελίξεις στον τομέα αυτόν, η εξουσία έκδοσης πράξεων σύμφωνα με το άρθρο 290 της Συνθήκης θα πρέπει να ανατεθεί στην Επιτροπή όσον αφορά τη θέσπιση λεπτομερών κανόνων σχετικά με τις αρχές για την άρνηση ή τον περιορισμό των αδειών κυκλοφορίας αντιμικροβιακών κτηνιατρικών φαρμάκων, ιδίως όταν ο σκοπός είναι να διατηρηθεί η αποτελεσματικότητα ορισμένων δραστικών ουσιών για τη θεραπεία λοιμώξεων στον άνθρωπο. (78) Για να είναι δυνατή η αποτελεσματική άσκηση των εποπτικών αρμοδιοτήτων της Επιτροπής, θα πρέπει να της ανατεθεί η εξουσία έκδοσης πράξεων σύμφωνα με το άρθρο 290 της Συνθήκης όσον αφορά τον καθορισμό της διαδικασίας για τη διερεύνηση παραβάσεων και την επιβολή προστίμων ή χρηματικών ποινών στους κατόχους αδειών κυκλοφορίας οι οποίες έχουν χορηγηθεί βάσει του παρόντος κανονισμού, τα μέγιστα ποσά των κυρώσεων αυτών καθώς και τους όρους και τις μεθόδους είσπραξής τους. (79) Για να είναι δυνατή η θέσπιση εναρμονισμένων προτύπων εντός της Ένωσης σχετικά με τις μεθόδους συλλογής δεδομένων για τη χρήση αντιμικροβιακών και τις μεθόδους διαβίβασης αυτών των δεδομένων στην Επιτροπή, η εξουσία έκδοσης πράξεων σύμφωνα με το άρθρο 290 της Συνθήκης θα πρέπει να ανατεθεί στην Επιτροπή όσον αφορά τη θέσπιση κανόνων για τις μεθόδους αυτές. (80) Για να εξασφαλιστούν ενιαίοι όροι εφαρμογής του παρόντος κανονισμού, θα πρέπει να ανατεθούν εκτελεστικές αρμοδιότητες στην Επιτροπή. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου[19]. (81) Λαμβανομένων υπόψη των βασικών αλλαγών που θα πρέπει να γίνουν στους υφιστάμενους κανόνες, και με σκοπό τη βελτίωση της λειτουργίας της εσωτερικής αγοράς, ο κανονισμός είναι το ενδεδειγμένο νομικό εργαλείο για την αντικατάσταση της οδηγίας 2001/82/ΕΚ για τον καθορισμό σαφών, λεπτομερών και άμεσα εφαρμοστέων κανόνων. Επιπλέον, ο κανονισμός διασφαλίζει την ταυτόχρονη εφαρμογή των απαιτήσεων της νομοθεσίας σε ολόκληρη την Ένωση, κατά τρόπο εναρμονισμένο. (82) Δεδομένου ότι οι στόχοι του παρόντος κανονισμού, και συγκεκριμένα η θέσπιση κανόνων για τα κτηνιατρικά φάρμακα με στόχο την εξασφάλιση υψηλού επιπέδου προστασίας της υγείας ανθρώπων και ζώων και του περιβάλλοντος, είναι αδύνατον να επιτευχθούν επαρκώς από τα κράτη μέλη, αλλά μπορούν, λόγω των επιπτώσεων του κανονισμού, να επιτευχθούν καλύτερα σε ενωσιακό επίπεδο, η Ένωση μπορεί να λάβει μέτρα, σύμφωνα με την αρχή της επικουρικότητας όπως αυτή καθορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ίδιο άρθρο, ο παρών κανονισμός δεν υπερβαίνει τα απαιτούμενα για την επίτευξη των εν λόγω στόχων, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Κεφάλαιο I Αντικείμενο, πεδίο εφαρμογής και ορισμοί Άρθρο 1 Αντικείμενο Ο παρών κανονισμός θεσπίζει κανόνες για τη διάθεση στην αγορά, την παραγωγή, την εισαγωγή, την εξαγωγή, τη διάθεση, τη φαρμακοεπαγρύπνηση, τον έλεγχο και τη χρήση των κτηνιατρικών φαρμάκων. Άρθρο 2 Πεδίο εφαρμογής 1. Ο παρών κανονισμός ισχύει για τα κτηνιατρικά φάρμακα τα οποία παρασκευάζονται βιομηχανικά ή με μέθοδο που περιλαμβάνει βιομηχανική επεξεργασία και προορίζονται για διάθεση στην αγορά. 2. Εκτός από τα προϊόντα που αναφέρονται στην παράγραφο 1, το κεφάλαιο VI ισχύει επίσης για τις δραστικές ουσίες, τα ενδιάμεσα προϊόντα και τα έκδοχα που χρησιμοποιούνται ως αρχικά υλικά σε κτηνιατρικά φάρμακα. 3. Εκτός από τα προϊόντα που αναφέρονται στην παράγραφο 1, το κεφάλαιο VII ισχύει επίσης για: (α) ουσίες που έχουν δράση κατά των λοιμώξεων, αναβολική, αντιπαρασιτική, αντιφλεγμονώδη, ορμονική ή ψυχοτρόπο και οι οποίες μπορούν να χρησιμοποιηθούν σε ζώα· (β) κτηνιατρικά φάρμακα που παρασκευάζονται σε φαρμακείο σύμφωνα με κτηνιατρική συνταγή προορισμένη για συγκεκριμένο ζώο ή μικρή ομάδα ζώων («γαληνικό σκεύασμα εκτός φαρμακοποιίας»)· (γ) κτηνιατρικά φάρμακα που παρασκευάζονται σε φαρμακείο σύμφωνα με τις ενδείξεις φαρμακοποιίας και προορίζονται να χορηγηθούν απευθείας στον τελικό καταναλωτή («γαληνικό σκεύασμα της ισχύουσας φαρμακοποιίας»). 4. Ο παρών κανονισμός δεν ισχύει για: (α) αδρανοποιημένα ανοσολογικά κτηνιατρικά φάρμακα τα οποία παρασκευάζονται από παθογόνους οργανισμούς και αντιγόνα που λαμβάνονται από ζώο ή ζώα της ίδιας κτηνοτροφικής μονάδας και χρησιμοποιούνται για τη θεραπεία του εν λόγω ζώου ή ζώων της στον ίδιο τόπο· (β) κτηνιατρικά φάρμακα τα οποία περιέχουν αυτόλογα ή αλλογενή κύτταρα ή ιστούς που δεν έχουν υποβληθεί σε βιομηχανική επεξεργασία· (γ) κτηνιατρικά φάρμακα με βάση ραδιενεργά ισότοπα· (δ) πρόσθετες ύλες ζωοτροφών, όπως αυτές ορίζονται στον κανονισμό αριθ. 1831/2003 του Ευρωπαϊκού Κοινοβουλίου και του Συμβουλίου[20]· (ε) κτηνιατρικά φάρμακα που προορίζονται για έρευνα και ανάπτυξη. Άρθρο 3 Σύγκρουση νόμων 1. Όταν ένα κτηνιατρικό φάρμακο που αναφέρεται στο άρθρο 2 παράγραφος 1 εμπίπτει επίσης στο πεδίο εφαρμογής του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου[21] ή του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, και υπάρχει σύγκρουση μεταξύ των διατάξεων του παρόντος κανονισμού και των διατάξεων του κανονισμού (ΕΕ) αριθ. 528/2012 ή του κανονισμού (ΕΚ) αριθ. 1831/2003, υπερισχύουν οι διατάξεις του παρόντος κανονισμού. 2. Η Επιτροπή μπορεί, μέσω εκτελεστικών πράξεων, να εκδίδει αποφάσεις σχετικά με το κατά πόσον ένα συγκεκριμένο προϊόν ή ομάδα προϊόντων πρέπει να θεωρείται κτηνιατρικό φάρμακο. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 145 παράγραφος 2. Άρθρο 4 Ορισμοί Για τους σκοπούς του παρόντος κανονισμού ισχύουν οι ακόλουθοι ορισμοί: (1) «κτηνιατρικό φάρμακο»: κάθε ουσία ή συνδυασμός ουσιών που πληροί τουλάχιστον μία από τις ακόλουθες προϋποθέσεις: (α) χαρακτηρίζεται ως προϊόν με θεραπευτικές ή προληπτικές ιδιότητες έναντι νόσων των ζώων· (β) σκοπός του είναι να χρησιμοποιηθεί ή να χορηγηθεί σε ζώα με στόχο είτε την αποκατάσταση, βελτίωση ή τροποποίηση φυσιολογικών λειτουργιών με την άσκηση φαρμακολογικής, ανοσολογικής ή μεταβολικής δράσης, είτε την πραγματοποίηση ιατρικής διάγνωσης· (γ) σκοπός του είναι να χρησιμοποιηθεί για ευθανασία ζώων· (2) «ουσία»: οποιαδήποτε ύλη με την ακόλουθη προέλευση: (α) ανθρώπινη, (β) ζωική, (γ) φυτική, (δ) χημική· (3) «ανοσολογικό κτηνιατρικό φάρμακο»: κτηνιατρικό φάρμακο που συνίσταται σε εμβόλια, τοξίνες, ορούς ή αλλεργιογόνα προϊόντα και το οποίο προορίζεται για χορήγηση σε ένα ζώο με σκοπό την πρόκληση ενεργητικής ή παθητικής ανοσίας ή τη διάγνωση του επιπέδου ανοσίας του· (4) «βιολογικό κτηνιατρικό φάρμακο»: κτηνιατρικό φάρμακο του οποίου η δραστική ουσία είναι βιολογική ουσία· (5) «βιολογική ουσία»: ουσία που παράγεται ή εξάγεται από βιολογική πηγή και η οποία, για το χαρακτηρισμό της και τον προσδιορισμό της ποιότητάς της, χρειάζεται έναν συνδυασμό φυσικο-χημικο-βιολογικών δοκιμών, καθώς και γνώση της διεργασίας παραγωγής και έλεγχο αυτής· (6) «κτηνιατρικό γενόσημο φάρμακο»: κτηνιατρικό φάρμακο με την ίδια ποιοτική και ποσοτική σύνθεση σε δραστικές ουσίες, την ίδια φαρμακοτεχνική μορφή όπως το φάρμακο αναφοράς, και του οποίου η βιοϊσοδυναμία με το φάρμακο αναφοράς έχει αποδειχθεί βάσει των κατάλληλων μελετών βιοδιαθεσιμότητας· (7) «ομοιοπαθητικό κτηνιατρικό φάρμακο»: κτηνιατρικό φάρμακο το οποίο παρασκευάζεται από ομοιοπαθητικές πηγές, σύμφωνα με μέθοδο ομοιοπαθητικής παρασκευής που περιγράφεται στην ευρωπαϊκή φαρμακοποιία ή, ελλείψει αυτής, στις φαρμακοποιίες που χρησιμοποιούνται επίσημα στα κράτη μέλη· (8) «μικροβιακή αντοχή»: η ικανότητα μικροοργανισμών να επιβιώσουν ή να πολλαπλασιάζονται σε συγκέντρωση αντιμικροβιακού παράγοντα η οποία κανονικά είναι ικανή να αναστείλει τον πολλαπλασιασμό μικροοργανισμών του ίδιου είδους ή να επιφέρει το θάνατό τους· (9) «κλινική δοκιμή»: μελέτη που στοχεύει στην εξέταση, σε πραγματικές συνθήκες, της ασφάλειας ή της αποτελεσματικότητας ενός κτηνιατρικού φαρμάκου ή και των δύο υπό κανονικές συνθήκες ζωοτεχνίας ή ως μέρος της συνήθους κτηνιατρικής πρακτικής με σκοπό την απόκτηση άδειας κυκλοφορίας ή την τροποποίηση αυτής· (10) «προκλινική μελέτη»: μελέτη που δεν καλύπτεται από τον ορισμό της κλινικής δοκιμής και η οποία έχει ως στόχο να διερευνήσει την ασφάλεια ή την αποτελεσματικότητα ενός κτηνιατρικού φαρμάκου με σκοπό την απόκτηση άδειας κυκλοφορίας ή την τροποποίηση αυτής· (11) «σχέση οφέλους-κινδύνου»: αξιολόγηση των θετικών επιδράσεων του κτηνιατρικού φαρμάκου σε σχέση με τους ακόλουθους κινδύνους που σχετίζονται με τη χρήση του εν λόγω προϊόντος: (a) κάθε κίνδυνο που συνδέεται με την ποιότητα, την ασφάλεια και την αποτελεσματικότητα του κτηνιατρικού φαρμάκου για την υγεία των ζώων ή του ανθρώπου· (b) κάθε κίνδυνο ανεπιθύμητων επιπτώσεων στο περιβάλλον· (c) κάθε κίνδυνο που συνδέεται με την ανάπτυξη μικροβιακής αντοχής· (12) «κοινή ονομασία»: η διεθνής κοινή ονομασία που συνιστάται από την Παγκόσμια Οργάνωση Υγείας για ένα κτηνιατρικό φάρμακο, ή, στην περίπτωση που δεν υπάρχει, η ονομασία που χρησιμοποιείται εν γένει· (13) «περιεκτικότητα»: η περιεκτικότητα σε δραστικές ουσίες του κτηνιατρικού φαρμάκου, εκφρασμένη ποσοτικά ανά μονάδα δόσης, ανά μονάδα όγκου ή ανά μονάδα βάρους ανάλογα με τη φαρμακοτεχνική μορφή· (14) «αρμόδια αρχή»: η αρχή που ορίζεται από ένα κράτος μέλος σύμφωνα με το άρθρο 136· (15) «επισήμανση»: οι ενδείξεις επί της εξωτερικής συσκευασίας ή επί της στοιχειώδους συσκευασίας· (16) «εξωτερική συσκευασία»: η συσκευασία μέσα στην οποία τοποθετείται η στοιχειώδης συσκευασία· (17) «στοιχειώδης συσκευασία»: ο περιέκτης ή κάθε άλλη μορφή συσκευασίας που βρίσκεται σε άμεση επαφή με το κτηνιατρικό φάρμακο· (18) «φύλλο οδηγιών χρήσης»: ενημερωτικό φυλλάδιο σε ένα κτηνιατρικό φάρμακο το οποίο περιέχει πληροφορίες με στόχο να διασφαλιστεί η ασφαλής και αποτελεσματική χρήση του· (19) «έγγραφο πρόσβασης» το πρωτότυπο εγγράφου, υπογεγραμμένου από τον κύριο ή τους κυρίους των δεδομένων ή τον εκπρόσωπό του, το οποίο δηλώνει ότι τα δεδομένα μπορούν να χρησιμοποιηθούν υπέρ τρίτου από τις αρμόδιες αρχές, τον Οργανισμό ή την Επιτροπή για τους σκοπούς του παρόντος κανονισμού· (20) «περιορισμένη αγορά»: αγορά για έναν από τους ακόλουθους τύπους προϊόντων: (α) κτηνιατρικά φάρμακα που προορίζονται για τη θεραπεία ή την πρόληψη νόσων που εμφανίζονται σπάνια ή σε περιορισμένες γεωγραφικές περιοχές· (β) κτηνιατρικά φάρμακα που προορίζονται για είδη ζώων εκτός από βοοειδή, πρόβατα, χοίρους, κοτόπουλα, σκύλους και γάτες· (21) «φαρμακοεπαγρύπνηση»: η διαδικασία παρακολούθησης και διερεύνησης των ανεπιθύμητων συμβάντων· (22) «κύριο αρχείο του συστήματος φαρμακοεπαγρύπνησης»: λεπτομερής περιγραφή του συστήματος φαρμακοεπαγρύπνησης που χρησιμοποιείται από τον κάτοχο της άδειας κυκλοφορίας για ένα ή περισσότερα εγκεκριμένα κτηνιατρικά φάρμακα· (23) «έλεγχος»: κάθε εργασία που εκτελείται από αρμόδια αρχή, συμπεριλαμβανομένων των επιθεωρήσεων, με σκοπό την επαλήθευση της συμμόρφωσης με τον παρόντα κανονισμό· (24) «κτηνιατρική συνταγή»: κάθε συνταγή κτηνιατρικού φαρμάκου που χορηγείται από ειδικά εξουσιοδοτημένο επαγγελματία σύμφωνα με το εφαρμοστέο εθνικό δίκαιο· (25) «χρόνος αναμονής»: η ελάχιστη περίοδος μεταξύ της τελευταίας χορήγησης ενός κτηνιατρικού φαρμάκου σε ένα ζώο και της παραγωγής τροφίμων από το εν λόγω ζώο η οποία, υπό κανονικές συνθήκες χρήσης, είναι αναγκαία για να διασφαλιστεί ότι τα εν λόγω τρόφιμα δεν περιέχουν κατάλοιπα σε ποσότητες επιβλαβείς για τη δημόσια υγεία· (26) «διαθεσιμότητα στην αγορά»: κάθε προσφορά κτηνιατρικών φαρμάκων για διανομή, κατανάλωση ή χρήση στην αγορά της Ένωσης στο πλαίσιο εμπορικής δραστηριότητας, είτε έναντι αντιτίμου είτε δωρεάν· (27) «διάθεση στην αγορά»: η πρώτη φορά κατά την οποία ένα κτηνιατρικό προϊόν καθίσταται διαθέσιμο στην αγορά της Ένωσης. Κεφάλαιο II Άδειες κυκλοφορίας – γενικές διατάξεις και κανόνες σχετικά με τις αιτήσεις Τμημα 1 Γενικες διαταξεις Άρθρο 5 Άδειες κυκλοφορίας 1. Η διάθεση ενός κτηνιατρικού φαρμάκου στην αγορά επιτρέπεται μόνον εάν έχει χορηγηθεί άδεια κυκλοφορίας για το προϊόν από αρμόδια αρχή σύμφωνα με τα άρθρα 44, 46 ή 48, ή από την Επιτροπή σύμφωνα με το άρθρο 40. 2. Μια άδεια κυκλοφορίας για ένα κτηνιατρικό φάρμακο ισχύει για απεριόριστο χρονικό διάστημα. 3. Οι αποφάσεις χορήγησης, άρνησης, αναστολής, ανάκλησης ή τροποποίησης μιας άδειας κυκλοφορίας δημοσιοποιούνται. 4. Οι αιτούντες άδεια κυκλοφορίας καθώς και οι κάτοχοι αδειών κυκλοφορίας πρέπει να είναι εγκατεστημένοι στην Ένωση. Άρθρο 6 Υποβολή αιτήσεων για άδειες κυκλοφορίας 1. Οι αιτήσεις που αφορούν τη χορήγηση αδειών κυκλοφορίας πρέπει να υποβάλλονται στην αρμόδια αρχή σύμφωνα με μία από τις ακόλουθες διαδικασίες: (α) την εθνική διαδικασία που προβλέπεται στα άρθρα 42, 43 και 44· (β) την αποκεντρωμένη διαδικασία που προβλέπεται στα άρθρα 45 και 46· (γ) τη διαδικασία αμοιβαίας αναγνώρισης που προβλέπεται στα άρθρα 47 και 48· 2. Οι αιτήσεις για τη χορήγηση αδειών κυκλοφορίας σύμφωνα με την κεντρική διαδικασία χορήγησης άδειας κυκλοφορίας που καθορίζεται στα άρθρα 38 έως 41 υποβάλλονται στον Ευρωπαϊκό Οργανισμό Φαρμάκων («ο Οργανισμός»), που συστάθηκε με τον κανονισμό (ΕΚ) αριθ. 726/2004. 3. Οι αιτήσεις υποβάλλονται σε ηλεκτρονική μορφή. Για τις αιτήσεις που υποβάλλονται σύμφωνα με την κεντρική διαδικασία χορήγησης άδειας κυκλοφορίας, χρησιμοποιούνται οι μορφότυποι που διατίθενται από τον Οργανισμό. 4. Ο αιτών είναι υπεύθυνος για την ακρίβεια των υποβαλλόμενων εγγράφων και δεδομένων. 5. Εντός 15 ημερών από την παραλαβή της αίτησης, η αρμόδια αρχή ή ο Οργανισμός γνωστοποιεί στον αιτούντα αν έχουν κατατεθεί όλα τα δεδομένα που απαιτούνται σύμφωνα με το άρθρο 7. 6. Όταν η αρμόδια αρχή ή ο Οργανισμός θεωρεί την αίτηση ελλιπή, ενημερώνει τον αιτούντα σχετικά και ορίζει προθεσμία για την υποβολή των πληροφοριών που λείπουν. Τμημα 2 Απαιτησεις για τους φακελους Άρθρο 7 Δεδομένα που πρέπει να υποβάλλονται με την αίτηση 1. Η αίτηση για άδεια κυκλοφορίας πρέπει να περιέχει τις ακόλουθες πληροφορίες: (α) τις διοικητικές πληροφορίες που καθορίζονται στο παράρτημα Ι· (β) έναν τεχνικό φάκελο ο οποίος πληροί τις απαιτήσεις που ορίζονται στο παράρτημα ΙΙ· (γ) τις πληροφορίες που πρέπει να παρέχονται στη στοιχειώδη συσκευασία, την εξωτερική συσκευασία και το φύλλο οδηγιών χρήσης σύμφωνα με τα άρθρα 9 έως 14. 2. Όταν η αίτηση αφορά ένα αντιμικροβιακό κτηνιατρικό φάρμακο, υποβάλλονται τα ακόλουθα εκτός από τις πληροφορίες που αναφέρονται στην παράγραφο 1: (α) τεκμηρίωση σχετικά με τους άμεσους ή έμμεσους κινδύνους που ενέχει για τη δημόσια υγεία ή την υγεία των ζώων η χρήση του αντιμικροβιακού κτηνιατρικού φαρμάκου στα ζώα, (β) πληροφορίες για τα μέτρα άμβλυνσης του κινδύνου που λαμβάνονται με στόχο τον περιορισμό της ανάπτυξης μικροβιακής αντοχής που σχετίζεται με τη χρήση του κτηνιατρικού φαρμάκου. 3. Όταν η αίτηση αφορά κτηνιατρικό φάρμακο που προορίζεται για ζώα παραγωγής τροφίμων και το οποίο περιέχει φαρμακολογικά δραστικές ουσίες που δεν περιλαμβάνονται στον πίνακα 1 του παραρτήματος του κανονισμού (ΕΕ) αριθ. 37/2010 για τα εν λόγω είδη ζώων, τότε εκτός από τις πληροφορίες που αναφέρονται στην παράγραφο 1 υποβάλλεται και έγγραφο που πιστοποιεί ότι έχει υποβληθεί στον Οργανισμό έγκυρη αίτηση για τον καθορισμό ανώτατων ορίων καταλοίπων σύμφωνα με τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου[22]. 4. Η παράγραφος 3 δεν ισχύει για τα κτηνιατρικά φάρμακα που προορίζονται για ζώα της οικογένειας των ιπποειδών τα οποία έχουν δηλωθεί ως μη προοριζόμενα για σφαγή για ανθρώπινη κατανάλωση σύμφωνα με τον κανονισμό (ΕΚ) αριθ. 504/2008 της Επιτροπής[23], όταν οι δραστικές ουσίες που περιέχονται σε αυτά τα κτηνιατρικά φάρμακα δεν περιλαμβάνονται στον πίνακα 2 του παραρτήματος του κανονισμού (ΕΕ) αριθ. 37/2010. 5. Όταν η αίτηση αφορά κτηνιατρικό φάρμακο που περιέχει ή αποτελείται από γενετικώς τροποποιημένους οργανισμούς κατά την έννοια του άρθρου 2 της οδηγίας 2001/18/ΕΚ του Ευρωπαϊκού Κοινοβουλίου και του Συμβουλίου[24], τότε, εκτός από τα έγγραφα που αναφέρονται στην παράγραφο 1, η αίτηση συνοδεύεται από: (α) αντίγραφο της γραπτής συγκατάθεσης των αρμόδιων αρχών για τη σκόπιμη ελευθέρωση των γενετικώς τροποποιημένων οργανισμών στο περιβάλλον για λόγους έρευνας και ανάπτυξης, όπως προβλέπεται στο μέρος Β της οδηγίας 2001/18/ΕΟΚ· (β) τον πλήρη τεχνικό φάκελο ο οποίος θα παρέχει τις απαιτούμενες πληροφορίες σύμφωνα με τα παραρτήματα III και IV της οδηγίας 2001/18/ΕΚ· (γ) την αξιολόγηση του περιβαλλοντικού κινδύνου σύμφωνα με τις αρχές του παραρτήματος II της οδηγίας 2001/18/ΕΚ· και (δ) τα πορίσματα ενδεχόμενων διερευνήσεων που έγιναν για λόγους έρευνας ή ανάπτυξης. 6. Όταν η αίτηση υποβάλλεται σύμφωνα με την εθνική διαδικασία που προβλέπεται στα άρθρα 42, 43 και 44, τότε, εκτός από τις πληροφορίες που αναφέρονται στην παράγραφο 1, ο αιτών υποβάλλει δήλωση με την οποία βεβαιώνει ότι δεν έχει υποβάλει αίτηση για άδεια κυκλοφορίας για το κτηνιατρικό φάρμακο σε άλλο κράτος μέλος. 7. Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 146, με σκοπό την τροποποίηση των παραρτημάτων Ι και ΙΙ για την προσαρμογή των απαιτήσεων πληροφόρησης και τεκμηρίωσης στην τεχνική και επιστημονική πρόοδο. Τμημα 3 Κλινικες δοκιμες Άρθρο 8 Έγκριση κλινικών δοκιμών 1. Η αίτηση για την έγκριση μιας κλινικής δοκιμής υποβάλλεται στην αρμόδια αρχή του κράτους μέλους στο οποίο πρόκειται να πραγματοποιηθεί η κλινική δοκιμή. 2. Οι εγκρίσεις των κλινικών δοκιμών χορηγούνται υπό τον όρο ότι τα ζώα παραγωγής τροφίμων που χρησιμοποιούνται στις κλινικές δοκιμές ή τα προϊόντα τους δεν θα εισέλθουν στην ανθρώπινη τροφική αλυσίδα, εκτός εάν: (α) το υπό δοκιμή προϊόν είναι κτηνιατρικό φάρμακο εγκεκριμένο για τα είδη των ζώων παραγωγής τροφίμων που χρησιμοποιούνται στην κλινική δοκιμή, και τηρείται ο χρόνος αναμονής που ορίζεται στην περίληψη χαρακτηριστικών προϊόντος, ή (β) το υπό δοκιμή προϊόν είναι εγκεκριμένο κτηνιατρικό φάρμακο που προορίζεται για άλλα είδη εκτός από τα είδη των ζώων παραγωγής τροφίμων που χρησιμοποιούνται στην κλινική δοκιμή, και τηρείται ο χρόνος αναμονής που ορίζεται σύμφωνα με το άρθρο 117. 3. Η αρμόδια αρχή εκδίδει απόφαση σχετικά με την έγκριση της κλινικής δοκιμής εντός 60 ημερών από την παραλαβή της αίτησης. Σε περίπτωση που η αρμόδια αρχή δεν έχει κοινοποιήσει στον αιτούντα την απόφασή της εντός αυτής της προθεσμίας, η κλινική δοκιμή θεωρείται ότι έχει εγκριθεί. 4. Οι κλινικές δοκιμές που αναφέρονται στην παράγραφο 1 διεξάγονται λαμβάνοντας δεόντως υπόψη τα πρότυπα που ορίζονται από τις διεθνείς κατευθυντήριες γραμμές για την ορθή κλινική πρακτική της Διεθνούς Διάσκεψης για την Εναρμόνιση των Τεχνικών Απαιτήσεων για την Έγκριση Κτηνιατρικών Φαρμάκων. 5. Τα αποτελέσματα των κλινικών δοκιμών υποβάλλονται με την αίτηση για άδεια κυκλοφορίας για τους σκοπούς της προσκόμισης του φακέλου που αναφέρεται στο άρθρο 7 παράγραφος 1 στοιχείο β). 6. Τα δεδομένα που προέρχονται από κλινικές δοκιμές που διενεργούνται εκτός της Ένωσης μπορούν να λαμβάνονται υπόψη για την αξιολόγηση μιας αίτησης για άδεια κυκλοφορίας, μόνον εάν ο σχεδιασμός, η υλοποίηση και η υποβολή εκθέσεων για αυτές τις δοκιμές έγιναν σύμφωνα με τα πρότυπα που καθορίζονται από τις διεθνείς κατευθυντήριες γραμμές για την ορθή κλινική πρακτική της Διεθνούς Διάσκεψης για την Εναρμόνιση των Τεχνικών Απαιτήσεων για την Έγκριση Κτηνιατρικών Φαρμάκων. Τμημα 4 Επισημανση και φυλλο οδηγιων Άρθρο 9 Επισήμανση της στοιχειώδους συσκευασίας κτηνιατρικών φαρμάκων 1. Η στοιχειώδης συσκευασία ενός κτηνιατρικού φαρμάκου περιλαμβάνει μόνο τις ακόλουθες πληροφορίες: (α) την ονομασία του κτηνιατρικού φαρμάκου, ακολουθούμενη από την περιεκτικότητα και τη φαρμακοτεχνική μορφή του· (β) δήλωση της ποιοτικής και ποσοτικής του σύνθεσης σε δραστικές ουσίες ανά μονάδα δόσης ή σύμφωνα με τη μορφή χορήγησης ενός συγκεκριμένου όγκου ή βάρους, με τη χρήση των κοινών ονομασιών· (γ) τον αριθμό παρτίδας, μετά τη λέξη «Lot»· (δ) το όνομα, την εταιρική επωνυμία ή την επωνυμία που περιέχεται στο λογότυπο του κατόχου της άδειας κυκλοφορίας· (ε) τα είδη-στόχους· (στ) την ημερομηνία λήξης, με τη μορφή: «μμ/εεεε», μετά τη συντομογραφία «Exp.»· (ζ) ιδιαίτερες προφυλάξεις κατά τη φύλαξη, αν χρειάζεται. 2. Οι πληροφορίες που αναφέρονται στην παράγραφο 1 πρέπει να αναγράφονται με ευανάγνωστους και κατανοητούς χαρακτήρες ή, ανάλογα με την περίπτωση, με συντομογραφίες ή εικονογράμματα κοινά σε ολόκληρη την Ένωση. Άρθρο 10 Επισήμανση της εξωτερικής συσκευασίας κτηνιατρικών φαρμάκων 1. Η εξωτερική συσκευασία ενός κτηνιατρικού φαρμάκου περιλαμβάνει μόνο τις ακόλουθες πληροφορίες: (α) τις πληροφορίες που απαριθμούνται στο άρθρο 9 παράγραφος 1· (β) το περιεχόμενο σε βάρος, όγκο ή αριθμό μονάδων στοιχειώδους συσκευασίας του κτηνιατρικού φαρμάκου· (γ) προειδοποίηση ότι το κτηνιατρικό φάρμακο πρέπει να φυλάσσεται μακριά από παιδιά· και (δ) προειδοποίηση ότι το κτηνιατρικό φάρμακο προορίζεται για κτηνιατρική χρήση· (ε) σύσταση στους χρήστες να διαβάσουν το φύλλο οδηγιών χρήσης· (στ) απαίτηση χρήσης συστημάτων επιστροφής για κτηνιατρικά φάρμακα με σκοπό την απόρριψη αχρησιμοποίητων κτηνιατρικών φαρμάκων ή απορριμμάτων που προκύπτουν από τη χρήση των φαρμάκων αυτών και, ενδεχομένως, πρόσθετες προφυλάξεις όσον αφορά τα επικίνδυνα απορρίμματα αχρησιμοποίητων κτηνιατρικών φαρμάκων ή τα απορρίμματα που προκύπτουν από τη χρήση των φαρμάκων αυτών· (ζ) στην περίπτωση ομοιοπαθητικών κτηνιατρικών φαρμάκων, την ένδειξη «ομοιοπαθητικό κτηνιατρικό φάρμακο». 2. Οι πληροφορίες που αναφέρονται στην παράγραφο 1 πρέπει να αναγράφονται με ευανάγνωστους και κατανοητούς χαρακτήρες ή, ανάλογα με την περίπτωση, με συντομογραφίες ή εικονογράμματα κοινά σε ολόκληρη την Ένωση. 3. Όταν δεν υπάρχει εξωτερική συσκευασία, όλες οι ενδείξεις που αναφέρονται στην παράγραφο 1 αναγράφονται στη στοιχειώδη συσκευασία. Άρθρο 11 Επισήμανση μικρών στοιχειωδών συσκευασιών κτηνιατρικών φαρμάκων Κατά παρέκκλιση από το άρθρο 9, οι μικρές στοιχειώδεις συσκευασίες περιλαμβάνουν μόνο τις ακόλουθες πληροφορίες: (α) την ονομασία του κτηνιατρικού φαρμάκου· (β) την ποσοτική σύνθεση των δραστικών ουσιών· (γ) τον αριθμό παρτίδας, μετά τη λέξη «Lot»· (δ) την ημερομηνία λήξης, με τη μορφή: «μμ/εεεε», μετά τη συντομογραφία «Exp.». Άρθρο 12 Φύλλο οδηγιών χρήσης κτηνιατρικών φαρμάκων 1. Το φύλλο οδηγιών χρήσης είναι διαθέσιμο για κάθε κτηνιατρικό φάρμακο και περιέχει τουλάχιστον τις ακόλουθες πληροφορίες: (α) το όνομα ή την εταιρική επωνυμία και τη διεύθυνση μόνιμης κατοικίας ή την έδρα του κατόχου της άδειας κυκλοφορίας και του παραγωγού και, ανάλογα με την περίπτωση, του αντιπροσώπου του κατόχου της άδειας κυκλοφορίας· (β) την ονομασία του κτηνιατρικού φαρμάκου ή, ανάλογα με την περίπτωση, κατάλογο των ονομασιών του κτηνιατρικού φαρμάκου, όπως έχει εγκριθεί στα διάφορα κράτη μέλη· (γ) την περιεκτικότητα και τη φαρμακοτεχνική μορφή του κτηνιατρικού φαρμάκου· (δ) τα είδη-στόχους, τη δοσολογία για το κάθε είδος, τον τρόπο και την οδό χορήγησης και οδηγίες για σωστή χορήγηση, όταν χρειάζεται· (ε) τις θεραπευτικές ενδείξεις· (στ) τις αντενδείξεις και τα ανεπιθύμητα συμβάντα, στον βαθμό που οι πληροφορίες αυτές είναι αναγκαίες για τη χρήση του κτηνιατρικού φαρμάκου· (ζ) τον χρόνο αναμονής έστω και αν είναι μηδενικός, σε περίπτωση που τα είδη-στόχοι είναι ζώα παραγωγής τροφίμων· (η) ιδιαίτερες προφυλάξεις κατά τη φύλαξη, αν χρειάζεται· (θ) πληροφορίες που είναι απαραίτητες για την ασφάλεια ή την προστασία της υγείας, συμπεριλαμβανομένων τυχόν ιδιαίτερων προφυλάξεων που σχετίζονται με τη χρήση και τυχόν άλλων προειδοποιήσεων· (ι) απαίτηση χρήσης συστημάτων επιστροφής για κτηνιατρικά φάρμακα με σκοπό την απόρριψη αχρησιμοποίητων κτηνιατρικών φαρμάκων ή απορριμμάτων που προκύπτουν από τη χρήση των φαρμάκων αυτών και, ενδεχομένως, πρόσθετες προφυλάξεις όσον αφορά τα επικίνδυνα απορρίμματα αχρησιμοποίητων κτηνιατρικών φαρμάκων ή τα απορρίμματα που προκύπτουν από τη χρήση των φαρμάκων αυτών· (ια) τον αριθμό της άδειας κυκλοφορίας· (ιβ) στην περίπτωση γενόσημων κτηνιατρικών φαρμάκων, την ένδειξη «γενόσημο κτηνιατρικό φάρμακο»· (ιγ) στην περίπτωση ομοιοπαθητικών κτηνιατρικών φαρμάκων, την ένδειξη «ομοιοπαθητικό κτηνιατρικό φάρμακο». 2. Το φύλλο οδηγιών χρήσης μπορεί να περιλαμβάνει πρόσθετες πληροφορίες σχετικά με τη διανομή, την κατοχή ή τυχόν αναγκαίες προφυλάξεις σύμφωνα με την άδεια κυκλοφορίας, υπό την προϋπόθεση ότι οι πληροφορίες αυτές δεν έχουν διαφημιστικό χαρακτήρα. Οι εν λόγω συμπληρωματικές πληροφορίες αναγράφονται στο φύλλο οδηγιών χρήσης κατά τρόπο ώστε να διαχωρίζονται σαφώς από τις πληροφορίες που αναφέρονται στην παράγραφο 1. 3. Το φύλλο οδηγιών χρήσης συντάσσεται και σχεδιάζεται έτσι ώστε να είναι σαφές και κατανοητό, σε γλώσσα που μπορεί να κατανοήσει το ευρύ κοινό. Άρθρο 13 Φύλλο οδηγιών χρήσης ομοιοπαθητικών κτηνιατρικών φαρμάκων Κατά παρέκκλιση από το άρθρο 12 παράγραφος 1, το φύλλο οδηγιών χρήσης για τα ομοιοπαθητικά κτηνιατρικά φάρμακα που καταχωρίζονται σύμφωνα με τα άρθρα 89 και 90 περιλαμβάνει μόνο τις ακόλουθες πληροφορίες: (α) την επιστημονική ονομασία της πηγής ή των πηγών, ακολουθούμενη από τον βαθμό αραίωσης, χρησιμοποιώντας τα σύμβολα της ευρωπαϊκής φαρμακοποιίας ή, αν δεν υπάρχουν, τα σύμβολα των φαρμακοποιιών που χρησιμοποιούνται σήμερα επίσημα στα κράτη μέλη· (β) το όνομα και τη διεύθυνση του κατόχου της άδειας κυκλοφορίας και, ανάλογα με την περίπτωση, του παραγωγού· (γ) τον τρόπο χορήγησης και, εάν είναι αναγκαίο, την οδό χορήγησης, (δ) την ημερομηνία λήξης, με τη μορφή «μμ/εεεε», μετά τη συντομογραφία «Exp.»· (ε) τη φαρμακοτεχνική μορφή· (στ) ιδιαίτερες προφυλάξεις κατά τη φύλαξη, αν χρειάζεται· (ζ) τα είδη-στόχους· (η) ειδική προειδοποίηση, αν χρειάζεται, για το φάρμακο· (θ) τον αριθμό παρτίδας, μετά τη λέξη «Lot»· (ι) τον αριθμό καταχώρισης· (ια) τον χρόνο αναμονής, ανάλογα με την περίπτωση· (ιβ) την ένδειξη «ομοιοπαθητικό κτηνιατρικό φάρμακο». Άρθρο 14 Γλώσσες 1. Η γλώσσα ή οι γλώσσες των πληροφοριών που περιέχονται στην επισήμανση καθορίζονται από το κράτος μέλος στην αγορά του οποίου διατίθεται το κτηνιατρικό φάρμακο. 2. Τα κράτη μέλη γνωστοποιούν στην Επιτροπή τις γλώσσες που έχουν καθορίσει για τους σκοπούς της παραγράφου 1. Η Επιτροπή δημοσιοποιεί αυτές τις πληροφορίες. 3. Τα κτηνιατρικά φάρμακα μπορούν να φέρουν επισήμανση σε διάφορες γλώσσες. Άρθρο 15 Συντομογραφίες και εικονογράμματα κοινά σε ολόκληρη την Ένωση Η Επιτροπή, μέσω εκτελεστικών πράξεων, θεσπίζει κατάλογο των συντομογραφιών και των εικονογραμμάτων που είναι κοινά σε ολόκληρη την Ένωση και τα οποία θα χρησιμοποιούνται για τους σκοπούς του άρθρου 9 παράγραφος 2 και του άρθρου 10 παράγραφος 2. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 145 παράγραφος 2. Τμημα 5 Απαιτησεις για τους φακελους που αφορουν γενοσημα, συνθετα και υβριδικα κτηνιατρικα φαρμακα και για τις αιτησεις βασει συναινεσης μετα απο ενημερωση και βιβλιογραφικων δεδομενων Άρθρο 16 Γενόσημα κτηνιατρικά φάρμακα 1. Κατά παρέκκλιση από το άρθρο 7 παράγραφος 1 στοιχείο β), μια αίτηση για άδεια κυκλοφορίας γενόσημου κτηνιατρικού φαρμάκου δεν περιλαμβάνει τεκμηρίωση σχετικά με την ασφάλεια και την αποτελεσματικότητα εάν πληρούνται όλες οι ακόλουθες προϋποθέσεις: (α) η αίτηση πληροί τις απαιτήσεις που ορίζονται στο παράρτημα ΙΙI· (β) ο αιτών μπορεί να αποδείξει ότι η αίτηση αφορά ένα κτηνιατρικό γενόσημο φάρμακο ενός κτηνιατρικού φαρμάκου για το οποίο έχει χορηγηθεί άδεια από κράτος μέλος ή από την Επιτροπή, και ότι η περίοδος προστασίας του τεχνικού φακέλου όσον αφορά το εν λόγω κτηνιατρικό φάρμακο αναφοράς που προβλέπεται στα άρθρα 34 και 35 έχει παρέλθει ή πρόκειται να παρέλθει σε λιγότερο από 2 έτη («κτηνιατρικό φάρμακο αναφοράς»)· (γ) η αρμόδια αρχή ή ο Οργανισμός έχουν στη διάθεση τους τον φάκελο που αναφέρεται στο άρθρο 7 παράγραφος 1 στοιχείο β) για το κτηνιατρικό φάρμακο αναφοράς. 2. Για τους σκοπούς του παρόντος τμήματος, όταν η δραστική ουσία αποτελείται από άλατα, εστέρες, αιθέρες, ισομερή, μείγματα ισομερών, σύμπλοκα ή παράγωγα τα οποία διαφέρουν από τη δραστική ουσία που χρησιμοποιείται για το κτηνιατρικό φάρμακο αναφοράς, θεωρείται η ίδια δραστική ουσία με αυτήν που χρησιμοποιείται για το κτηνιατρικό φάρμακο αναφοράς, εκτός εάν διαφέρει σημαντικά ως προς τις ιδιότητες όσον αφορά την ασφάλεια ή την αποτελεσματικότητα. Όταν διαφέρει σημαντικά ως προς αυτές τις ιδιότητες, ο αιτών υποβάλλει πρόσθετες πληροφορίες ώστε να αποδείξει την ασφάλεια και/ή την αποτελεσματικότητα των διάφορων αλάτων, εστέρων ή παραγώγων της εγκεκριμένης δραστικής ουσίας του κτηνιατρικού φαρμάκου αναφοράς. 3. Όταν το κτηνιατρικό φάρμακο αναφοράς δεν έχει εγκριθεί στο κράτος μέλος στο οποίο υποβάλλεται η αίτηση για το γενόσημο φάρμακο, ή η αίτηση υποβάλλεται σύμφωνα με το άρθρο 38 παράγραφος 3 όταν το φάρμακο αναφοράς έχει εγκριθεί σε ένα κράτος μέλος, ο αιτών αναφέρει στην αίτηση το όνομα του κράτους μέλους στο οποίο έχει εγκριθεί το κτηνιατρικό φάρμακο αναφοράς. 4. Η αρμόδια αρχή και ο Οργανισμός μπορούν να ζητήσουν πληροφορίες σχετικά με το κτηνιατρικό φάρμακο αναφοράς από την αρμόδια αρχή του κράτους μέλους στο οποίο έχει εγκριθεί. Οι πληροφορίες αυτές διαβιβάζονται στον φορέα που τις έχει ζητήσει εντός 30 ημερών από την παραλαβή του αιτήματος. 5. Η περίληψη χαρακτηριστικών προϊόντος του γενόσημου κτηνιατρικού φαρμάκου πρέπει να είναι πανομοιότυπη με αυτή του κτηνιατρικού φαρμάκου αναφοράς. Ωστόσο, η απαίτηση αυτή δεν ισχύει για τα τμήματα της περίληψης χαρακτηριστικών προϊόντος του κτηνιατρικού φαρμάκου αναφοράς τα οποία αναφέρονται σε ενδείξεις ή φαρμακοτεχνικές μορφές που εξακολουθούν να καλύπτονται από το δίκαιο ευρεσιτεχνίας κατά τη στιγμή χορήγησης της άδειας κυκλοφορίας για το γενόσημο κτηνιατρικό φάρμακο. 6. Η αρμόδια αρχή ή ο Οργανισμός μπορούν να ζητήσουν από τον αιτούντα να παράσχει δεδομένα ασφάλειας σχετικά με τους πιθανούς κινδύνους που ενέχει το γενόσημο κτηνιατρικό φάρμακο για το περιβάλλον, σε περίπτωση που η άδεια κυκλοφορίας για το κτηνιατρικό φάρμακο αναφοράς χορηγήθηκε πριν από τις 20 Ιουλίου 2000 ή σε περίπτωση που ήταν απαραίτητη η πραγματοποίηση της δεύτερης φάσης της εκτίμησης περιβαλλοντικού κινδύνου για το κτηνιατρικό φάρμακο αναφοράς. 7. Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 146 σχετικά με τροποποιήσεις στο παράρτημα ΙΙΙ για την προσαρμογή των απαιτήσεων στην τεχνική και επιστημονική πρόοδο. Άρθρο 17 Σύνθετα κτηνιατρικά φάρμακα Κατά παρέκκλιση από το άρθρο 7 παράγραφος 1 στοιχείο β), η αίτηση για άδεια κυκλοφορίας για ένα κτηνιατρικό φάρμακο που περιέχει έναν συνδυασμό δραστικών ουσιών οι οποίες έχουν ήδη χρησιμοποιηθεί σε εγκεκριμένα κτηνιατρικά φάρμακα, αλλά δεν έχουν εγκριθεί μέχρι στιγμής στον συγκεκριμένο συνδυασμό («σύνθετο κτηνιατρικό φάρμακο») πρέπει να πληροί τα ακόλουθα κριτήρια: (α) η αίτηση πληροί τις απαιτήσεις που ορίζονται στο παράρτημα ΙΙI· (β) ο αιτών μπορεί να αποδείξει ότι το κτηνιατρικό φάρμακο είναι συνδυασμός κτηνιατρικών φαρμάκων αναφοράς, όπως αυτά ορίζονται στο άρθρο 16 παράγραφος 1 στοιχείο β)· (γ) η αρμόδια αρχή ή ο Οργανισμός έχουν στη διάθεση τους τον φάκελο που αναφέρεται στο άρθρο 7 παράγραφος 1 στοιχείο β) για τα κτηνιατρικά φάρμακα αναφοράς. (δ) προσκομίζεται τεκμηρίωση σχετικά με την ασφάλεια του συγκεκριμένου συνδυασμού. Άρθρο 18 Υβριδικά κτηνιατρικά φάρμακα 1. Κατά παρέκκλιση από το άρθρο 16 παράγραφος 1, τα αποτελέσματα των κατάλληλων προκλινικών μελετών και κλινικών δοκιμών είναι υποχρεωτικά όταν το προϊόν δεν πληροί τα χαρακτηριστικά ενός γενόσημου κτηνιατρικού φαρμάκου διότι: (α) υπάρχουν αλλαγές ως προς την ή τις δραστικές ουσίες, τις θεραπευτικές ενδείξεις, την περιεκτικότητα, τη φαρμακοτεχνική μορφή ή την οδό χορήγησης του γενόσημου κτηνιατρικού φαρμάκου σε σχέση με το κτηνιατρικό φάρμακο αναφοράς, ή (β) δεν μπορούν να χρησιμοποιηθούν μελέτες βιοδιαθεσιμότητας για να αποδειχθεί η βιοϊσοδυναμία με το κτηνιατρικό φάρμακο αναφοράς, ή (γ) υπάρχουν διαφορές όσον αφορά τις πρώτες ύλες ή τους τρόπους παρασκευής του βιολογικού κτηνιατρικού φαρμάκου και του βιολογικού κτηνιατρικού φαρμάκου αναφοράς. 2. Οι προκλινικές μελέτες ή οι κλινικές δοκιμές μπορούν να διενεργηθούν με παρτίδες των προϊόντων αναφοράς που παράγονται στην Ένωση ή σε τρίτες χώρες. Όταν οι παρτίδες παράγονται σε τρίτες χώρες, ο αιτών πρέπει να αποδεικνύει με τις πλέον σύγχρονες αναλυτικές δοκιμές ότι τα δύο προϊόντα αναφοράς είναι τόσο όμοια ώστε το ένα να μπορεί να υποκαταστήσει το άλλο στις κλινικές δοκιμές. Άρθρο 19 Αίτηση βάσει συναίνεσης μετά από ενημέρωση Κατά παρέκκλιση από το άρθρο 16 παράγραφος 1 στοιχείο β), ο αιτών άδεια